ОВЧИЛИК ВА ОВ ХЎЖАЛИГИГА ДОИР ЯНГИ ҚОНУН ҚАБУЛ ҚИЛИНДИ. ЭНДИ НИМАЛАР ЎЗГАРАДИ? — Kar24.uz\nОВЧИЛИК ВА ОВ ХЎЖАЛИГИГА ДОИР ЯНГИ ҚОНУН ҚАБУЛ ҚИЛИНДИ. ЭНДИ НИМАЛАР ЎЗГАРАДИ?\nМаълумотларга қараганда мамлакатимизда Ўзбекистон овчи ва балиқчилар спорт бирлашмаси томонидан рўйхатдан ўткан овчилар сони 38 мингдан ошади. Лекин ноқонуний овчилар ҳам борки, уларнинг ҳаракати қонунан белгиланмоқда, аммо табиатга берилган зарар олдида бу ҳеч нарса бўлмай қолди. Шу сабаб ҳам овчилик ва ов хўжалигидаги саъй-ҳаракатларни янада ривожлантириш ва қайта ислоҳ қилиш мақсадида Ўзбекистон Республикаси Президентининг 2020 йил 8 июль санасида «Ов қилиш ва овчилик хўжалиги тўғрисида»ги № 627 сонли қонуни қабул қилинди.\nМазкур қонун доирасида эндиликда ов хўжаликларини ташкил этиш, йиллик ов мавсумини белгилаш ва ноқонуний ов ҳаракатларига, броконерлар ҳаракатларига чек қўйиш каби вазифалар белгилаб олинди. 2016 йилда айнан, овчилар томонидан қарийб 90 минг тонна гўшт маҳсулотлари тайёрланган. Лекин кучайтирилган назоратга қарамасдан хуқуқбузарликлар ҳам кузатилмоқда. Биргина 2020 йилнинг биринчи чорагида овчилик ва балиқчилик соҳасида 2247 та ҳуқуқбузарлик аниқланган. Бу рақамлар эса табиатга берилган зарарнинг нечоғли катта эканлигидан далолат беради.\nЖами 7 та боб мавжуд бўлган мазкур қонун билан яна нималар белгиланди? Қонунга мувофиқ, ов қилиш турлари, усуллари, муддатлари, маҳсулотлари ва қуроллари, гувоҳнома ва рухсатномаларнинг ким томонидан қай тарзда берилиши ҳам белгилаб қўйилган. «Қизил китоб»га киритилган жониворларнинг овланиши қатъиян тўхтатилади. Ов қилиш ва овчилик хўжалигидаги давлат сиёсатининг асосий йўналишлари, ов қилиш жойлари, овчилик ресурслари каби тушунчалар алоҳида тарифлаб берилган. Унга кўра ҳақиқий овчилик гувоҳномасига эга бўлган жисмоний шахс, шу жумладан, Ўзбекистонда вақтинча турган ва ов қилиш соҳасида хизматлар кўрсатиш тўғрисида шартнома тузган чет эллик фуқаро овчи ҳисобланади.\nБундан ташқари мазкур қонун билан овчиларнинг ҳуқуқ ва мажбуриятлари белгилаб берилган. Жумладан, ёввойи ҳайвонларнинг рухсат этилган турларини белгиланган жойларда ва муддатларда овлаш, ов маҳсулотини ўз ихтиёрига кўра тасарруф этиш, давлат назоратини амалга оширувчи органларнинг мансабдор шахсларидан ўз шахсини тасдиқловчи ҳужжатлар кўрсатилишини талаб қилиш ҳуқуқига эга.\nЁввойи ҳайвонларни кўпайтириш ва тартибга солиш каби нормалар ҳам белгиланган бўлиб, уларга ов қилишга доир квоталар ҳам акс этган. Ов қилиш учун биринчи навбатда ресурслар зарур, яъни овчилик ресурсларини кўпайтириш нормаларининг белгилаб берилиши турли хатти-ҳаракатларнинг олдини олади.\nЁввойи ҳайвонларни такрор кўпайтириш ёввойи ҳайвонларни сунъий равишда маҳсулдорроқ ҳолатда сақлаб туриш, ёввойи ҳайвонларнинг яшаш муҳити, бўлиш ва урчиш жойларини, уларнинг кўчиб ўтиш йўлларини муҳофаза қилиш бўйича тадбирлар ўтказиш, шунингдек ҳайвонлар сув ичадиган жойларни барпо этиш ёки илгари мавжуд бўлганларини тиклаш, иҳота ва озуқа экинларини экиш, ёввойи ҳайвонларни озиқлантириш орқали амалга оширилиши қонуннинг 13-моддасида мустаҳкамлаб берилган.\nДарвоқе, қонунга мувофиқ табиий эркинлик шароитида яшаётган, ов қилиш жойларига, шу жумладан овчилик хўжалигидан ташқарига қўйиб юборилган ёввойи ҳайвонлар давлат мулкидир ва Давлат овчилик фондини ташкил этади.\nҚолаверса, ов қилишда рухсат этилмайдиган қуйидаги ҳолатлар ҳам кўрсатилганки, бу чекловлар айни муддао бўлди ва кўпгина салбий оқибатларнинг олди олинади. Яъни эндиликда ов учун чуқурлар қазиш, портловчи, кимёвий моддаларни, биологик препаратларни ва электр токини, товушсиз отиш мосламаларини қўллашга, дов-дарахтларни ёқиш каби ҳолатларга рухсат этилмайди.\nЎрмон хўжалиги давлат қўмитаси ҳамда Экология ва атроф-муҳитни муҳофаза қилиш давлат қўмитаси овчилик хўжалигини юритиш учун ов қилиш жойларини бериш тўғрисидаги шартнома юридик ва жисмоний шахслар билан 3 йилдан 10 йилгача бўлган муддатга тузилади.\nБалиқ овлаш ҳам қатъий турда амалга оширилади. Яъни белгиланган муддатлари мавжуд бўлиб, масалан, Амударё ва Сирдарёда 1 июньдан 10 март, Қорақалпоғистон Республикаси ва Хоразм вилоятининг сув ҳавзаларида 11 июньдан 25 апрелга, қолган барча сув ҳавзаларида эса 1 июнь ва 15 апрел оралиғи этиб белгиланган.\n2020 йилнинг биринчи ярим йиллигида қўмита томонидан ҳайвонотлар дунёсини, айнан балиқчилик бўйича, муҳофаза қилиш ҳамда ундан фойдаланиш соҳасида 73 та қонунбузилиш ҳолатлари аниқланди. Ноконуний балиқ овлаш бўйича 32 шахсга 35 млн. 680,0 минг сўм жарима белгиланган бўлиб, 33 шахсдан 29 млн 432,0 минг сўм ундириб олинди. Табиатга етказилган зарар учун 40 шахсга 167 млн 315,6 минг сўм даъво ҳисобланди.\nҚонун расмий эълон қилинган кунидан эътиборан уч ой ўтгач кучга киради. Демак, олддинда ов мавсуми яқинлашмоқда. Овчилар ва ов хўжаликларига ходимларига эса шу нарсани таъкидлаган бўлар эдик, овга чиқишдан олдин мазкур Қонун билан яхшилаб танишиб чиқинг. Зеро, ўз мажбуриятларингизни ва эркинликларингизни билиб олсангиз ов мавсумидаги фаолиятинингизда зарар қилмайди.\nҚорақалпоғистон Республикаси Экология ва атроф муҳитни муҳофаза қилиш қўмита раисининг матбуот котиби-ахборот сиёсати бўйича маслаҳатчиси


Москваликлар Европадаги энг баланд бинони қуришмоқчи\n21.01.2019 16:18 0 1851\nМосква шаҳрида Европадаги энг баланд бино қурилади. «Kp.ru» ёзишича, бу ҳақда шаҳар мэрининг шаҳарсозлик сиёсати ва қурилиш бўйича ўринбосари Марат Ҳуснуллин маълум қилган.\nГап «Москва-Сити» комплексида қурилиши режалаштирилган баландлиги 400 метрдан юқори 104 қаватли тураржой ҳақида кетмоқда. Бинонинг умумий майдони уч юз минг квадрат метр бўлиб, катта қисми яшаш учун берилади. Эллик минг квадрат метри эса офисларга ажратилади.\nҚурилиш тўлиғича Москва шаҳар ҳукуматига қарашли «Мосинжпроект» компанияси томонидан беш йил давомида ниҳоясига етказилиши айтилган.\nДунёда 350 метрдан баланд 60 дан зиёд бино бор. Уларнинг энг баланди Дубайдаги 163 қаватли Бурж-Халифадир.\nМосква баланд бино москва сити\nХориж 20/03, 18:42\nМосквада Наврўз байрамида 30 қозон ош дамланади\nХориж 18/03, 12:19\n«Останкино» телемаркази портлаш хавфи туфайли текширилмоқда\nҲодиса 12/03, 23:42\nМосквадаги хонадонлардан бирида «маугли қиз» топилди


4 апрель куни АОКА ҳузуридаги штабда Халқ таълими вазирлиги иштирокида брифинг бўлиб ўтди. Унда вазирлик ахборот хизмати раҳбари Анвар Умаров мактаб ўқувчиларига карантин даврида ўқитувчи ва ота-оналар қай тарзда ёрдам бериши бўйича саволга жавоб берди.\nТаъкидланишича, жорий йилнинг 1 апрелидан бошлаб барча умумтаълим мактабларида 4-чорак ўқув жараёнларини масофавий таълимни йўлга қўйиш мақсадида вазирликнинг тегишли (2020 йил 31 мартда 91-сонли) буйруғи қабул қилинди .\nУнга кўра, фан ўқитувчиси, ота-оналар ўқувчиларнинг масофавий билим олишларига кўмаклашиши зарурлиги ва бунда уларнинг вазифалари белгиланди.\nЎз иш фаолиятини масофавий тарзда давом эттираётган фан ўқитувчилари телевизион дарс орқали ўқувчиларга берилаётган уй вазифаларини ота-оналар билан биргаликда бажарилишига кўмаклашади ва уларни баҳолаб боради. Бунда ўқувчиларнинг уй вазифалари юзасидан олган баҳолари Тошкент шаҳрида электрон журналга, Қорақалпоғистон Республикаси ва вилоятларда ўқитувчилар ўзи учун қайд этиб боради.\nфарзандларига телевизион дарсларни кўриш ва уй вазифаларини бажаришга шароитлар яратиб беради;\nфарзандларининг телевизион дарсларни ўз вақтида кўришини назорат қилади;\nфарзандларига уй ишини қилишга ва натижаларини фан ўқитувчисига етказишга кўмаклашади, шунингдек, бу борада фан ўқитувчиси билан ҳамкорлик қилади.\nЎқувчилар фақат телевизион дарсда берилган уй вазифасини бажаради. Ўз иш фаолиятини масофавий тарзда давом эттираётган фан ўқитувчилари томонидан ушбу уй вазифаларини бажаришда кўмаклашади.


Бош сахифа > Янгиликлар > Тўртта спорт зал фойдаланишга топширилди\nТўртта спорт зал фойдаланишга топширилди\nМустақиллигимизнинг 26 йиллиги муносабати билан НКМКга қарашли "Сўғдиёна" жисмоний тарбия ва спорт клубининг "Сўғдиёна" ўйингоҳида таъмирлаш ишлари якунланиб, янги қурилган тўртта спорт зал шуғулланувчилар ихтиёрига топширилди.\n— НКМК ҳомийлигида Зарафшон қурилиш бошқармаси томонидан май ойида иш бошланган эди, — дейди биз билан суҳбатда "Сўғдиёна" ЖТСК ўқув ишлари бўйича директор ўринбосари Соҳиба Қиличева. — Мустақиллигимиз қутлуғ тўйи арафасида миллий кураш, стол тенниси, шахмат, оғир атлетика заллари янгидан қурилгани спортсевар болалар, уларнинг ота-оналари, мураббийлари учун ажойиб туҳфа бўлди. Илгари бино таъмирталаблиги туфайли спортнинг бу турлари бўйича машғулотлар бажаришда бирмунча қийинчиликларга дуч келинарди. Энди эса спорт заллари янги инвентарлар билан таъминланди.\n— Ҳар бир залда кийиниш, ечиниш хоналари мавжудлиги, кондиционерлар ўрнатилгани болаларни хурсанд қилди, — дейди мамнунлик билан яна бир суҳбатдошимиз, миллий кураш мураббийи Жўрабек Жумаев. — Ҳозирда олти гуруҳда саксон нафардан ортиқ шуғулланувчи миллий кураш сирларини ўрганишни бошлаб юборишган. Янги спорт залида янгича завқ, интилиш, қувонч билан ютуқлар сари бораётган болаларимиз учун бундай имконият айни муддао бўлди.\nТантанали очилиш маросимида НКМК бош директори, Ўзбекистон Қаҳрамони Қувондиқ Санақулов иштирок этиб, ёш спортчиларга муваффақият, омад тилади.\nКўрилганлар сони: 3332


Fitbit Ionic Watch инновацион соати тақдим қилинди - Terabayt.Uz\nFitbit Ionic Watch инновацион соати тақдим қилинди\nФитнес ва спорт трекерлари билан яхши танилган Fitbit компанияси Ionic Watch "ақлли соат"ини тақдим қилди. Ишлаб чиқарувчининг фикрига кўра, бу айни пайтда жаҳоннинг кенг имкониятли "1-рақамли" смартвочи. У контактсиз тўловларни амалга ошира олиши, қон таркибини таҳлил қила олиши билан ўзига хос.\nFitbit Ionic Watch гаджети акселерометр, ҳаракат датчиги, PurePulse юрак ритмининг оптик монитори, GPS, NFC (контактсиз транзакциялар учун) чипи ва қоннинг кислородга тўйинганини аниқлайдиган SpO2 датчиклари билан таъминланган.\nСоатдаги NFC модули ва Fitbit Pay иловаси ёрдамида тўловларни контактсиз амалга ошириш мумкин. Чарм бандли соатнинг корпуси сувдан ҳимоялангани учун соатдаги монитор сувдаги машғулотларни назорат қилишда ҳам қўл келади. У билан бирга 50 метргача чуқурликдаги сув тубига тушиш мумкин. Fitbit Ionic Watch'да мусиқа учун 2.5 гигабайтли хотира ҳам бор.\nШунингдек, "ақлли соат" Pandora мусиқий хизмати, Accuweather об-ҳаво маълумотлари, Starbucks каби иловалар, FitStar шахсий тренери каби машқ қилишга мўлжалланган иловалар билан таъминланган.\nГаджетнинг тўлиқ қуввати фаол фойдаланганда 4 кундан 7 кунгача етиши мумкин. Унинг жиҳатлари билан танишинг:\nРангли дисплей: 1.42 дюйм, 348 x 250 пикселли, Sapphire Glass шишаси билан ҳимояланган;\nМослиги: Android ва iOS тизимидаги қурилмалар билан ишлайди;\nАлоқа имкониятлари: WiFi, Bluetooth 4.0, NFC, GLONASS, GPS;\nСенсорлари: 3 ўқли гироскоп, 3 ўқли акселерометр, юракни назорат қилиш трекери, қондаги кислородни назорат қилувчи трекер, альтиметр, ёруғлик датчиги, вибрация сенсори.\nОктябрдан бошлаб сотувга чиқадиган Fitbit Ionic Watch'нинг 299.95 АҚШ долларидан сотувга чиқарилиши маълум қилинган. Шунингдек, алмаштириб тақишга мўлжалланган бандларни 30-60 АҚШ долларидан харид қилиш мумкин.\n#Fitbit #ақлли соатб смартвоч


ТУҲМАТ – ГУНОҲИ КАБИРА — XOJA BUXORIY O'RTA MAXSUS BILIM YURTI\nТУҲМАТ – ГУНОҲИ КАБИРА\nХалқимиз туҳмат тошни ёради, тошни ёрмаса, бошни ёради, деб бежизга айтмаган. Ҳақиқатан ҳам, ҳаётда хусумат, бўҳтон, ғийбат, фитна, ҳасад, туҳмат энг оғир иллатлардан саналади. Кимнингдир хусумати туфайли айбсиз одамнинг асаблари қақшайди, юраги сиқилади, ҳаловати йўқолади, уйқуси қочади, фароғати бузилади.\nТуҳмат тошига нишон бўлган одам ҳақиқат юзага чиққунига қадар эл орасида боши эгилади, азият чекади, қийналади, алам чекади, йиғлаб-сиқтайди, туҳмат қилган кишини қарғайди. Бундай иллатлар одамларнинг тинчлиги ва осойишталигини бузиш билан бирга жамият ҳаётига соя ташлаши билан ҳам ўта хавфлидир.\nТуҳмат – мусулмон киши ҳақида бошқа бир мусулмонда нафрат уйғотадиган нарсаларни айтиб, унда йўқ айбларни унга тўнкашдир. Туҳматчи бу разил қилмиши билан Аллоҳ таоло тўғрилаб изга солиб қўйган нарсага путур етказади. Нафақат путур етказади, балки Аллоҳ таоло билан ўзининг ўртасидаги риштани узади. Бу нарса шунинг учун ҳам катта гуноҳлар сарасига киради. Бу ёмонлик кетидан ёмонликни, гуноҳ кетидан гуноҳни туғдираверади.\nАллоҳ таолонинг каломида ва Расулуллоҳ соллаллоҳу алайҳи васалламнинг ҳадисларида туҳматчи кимсаларга бу дунёда қилиниши керак бўлган муомала ва уларни охиратдаги хатарли холатлари батафсил баён қилинган.\nАллоҳ таоло “Нур” сураси айтади: «Албатта, (бўзуқ ниятлардан) бехабар, поқиза, мўъмина аёлларни бадном қиладиган кимсалар дунёда ҳам, охиратда ҳам лаънатга дучор бўладилар. Улар учун улуғ азоб бордир. У Кун (қиёмат)да қилиб ўтган (бўҳтонлари) сабабли уларнинг тиллари ҳам, қўл-оёклари ҳам ўзларининг зиёнларига гувоҳлик берур» (23-24оят).\nВа яна Аллоҳ таоло «Нур» сурасининг бошқа оятида марҳамат қилади: «Иффатли аёлларни (зинокор деб) ҳақоратлаган, сўнгра (бу даъволарига) тўртта гувоҳ келтира олмаган кимсаларни саксон даррадан урингиз ва абадул-абад уларнинг гувоҳликларини қабул қилмангиз! Ана ўшалар фосиқ кишилардир» (4-оят).\nҲаромдан сақланган, поқиза аёлга кимда-ким «зиноқор» ёки «фоҳиша» деб туҳмат қилса, унга дунё-ю охиратда лаънат ва улкан азоб бўлишини, бу дунёда эса саксон дарра урилиб, гарчи ишончли бўлса-да, гувоҳлиги бошқа қабул қилинмаслигини Аллоҳ таоло баён қилди.\nРасулуллоҳ соллаллоҳу алайҳи васаллам: «Еттита ҳалок қилувчи ишдан сақланинглар», деб улар орасида: бузуқ ниятлардан ғофил, покиза, мўъмина аёлларга туҳмат қилишни ҳам санаб ўтганлар (Муттафақун алайҳ).\nТуҳмат ўзаро муносабатларнинг ёмон томонга оғиб кетишига, бунинг орқасидан кўплаб уруш-жанжаллар, келишмовчиликлар чиқишига сабаб бўлади. Шариатда ҳам дунёвий қонунчиликда ҳам туҳмат қилган шахсга жазо жорий қилинганидан туҳматчининг икки дунёда оқибати ёмон бўлишини билиш мумкин.\nТуҳмат ғийбатдан фарқли ҳолда киши биродарида йўқ нарсани унга нисбат бериш билан бўлади. Йўқ нарсани нисбат берувчи кимсанинг қалбида инсонларга нисбатан раҳм-шафқат йўқлиги, ўзининг фойдаси учун ҳар қандай қабиҳликка тайёр шахс эканини билса бўлади. Бундай одамларнинг динимизда гувоҳлиги қабул қилинмаслиги туҳмат нақадар оғир иш эканини англатади.\nАслини айтганда, ҳаётда бировга кўр-кўрона туҳмат қилиш, ноҳақ айблаш ҳеч кимга ҳеч қачон рўшнолик олиб келмаган. Туҳмат балоси барибир изсиз кетмайди. Аллоҳ ҳаммасини кўриб турибди. Фаришталар банданинг амал дафтарига бор қилмишини битта қолдирмай ёзиб боради. Қиёмат куни бунинг ҳисоб-китоби бўлиши тайин. Туҳмат қилган киши барча умматлар олдида шармандаи шармисор бўлади. Хусусан пайғамбар алайҳиссаломнинг юзларига қарай олмай қолади. Ундан раҳмат юз буради, фаришталар юз ўгиради.\nТуҳмат қилган киши ким бўлишидан қатъий назар Яратганнинг олдида жавоб беради. Шундай экан ҳар биримиз қилаётган ишимизга боқайлик. Бировларнинг мазлум бўлиб қолишига сабабчи бўлмайлик. Мазлумларнинг дуосидан сақланайлик. Зеро мазлумларнинг дуоси ҳеч қандай тўсиқсиз арши аълога етиб боради. Аллоҳ таоло мазлумларнинг оҳу ноласини эшитади ва уларга албатта кушойиш беради. Туҳмат қилган кишиларнинг иши бу дунёда қанчалик юришмасин, охиратда албатта рўёбга чиқади. Ҳар бир киши ҳар лаҳза қилган қилмиши учун жавоб беришини обдон ўйлаши керак.\nЎМИ Қашқадарё вилоят вакиллиги масъул ходими,\nТИИ Махсус сиртқи бўлими 3-босқич талабаси\nPrevious ДОКТОР ВАҲБА ЗУҲАЙЛИ\nNext ИМОМ МОТУРИДИЙ АДАШМАГАН


Ўзбекистон Паралимпия ўйинларида яна учта медални қўлга киритди\nФеруз Саидов 81 кило вазн тоифасида қозоғистонлик Темиржан Даулетни енгиб, чемпион бўлди.\nТокиода ўтаётган Паралимпия ўйинларида ўзбекистонлик пара-дзюдочи Феруз Саидов олтин, пара-пауэрлифтингчи Рўза Қўзиева ва пара-дзюдочи Парвина Самандарова кумуш медалларга сазовор бўлди.\nРўза Қўзиева 61 кило вазн тоифасида 130 кило тошни кўтариб, кумуш медални қўлга киритди. Парвина Самандарова 57 кило вазн тоифасида озарбайжонлик Севда Валиевани енгиб, кумуш медалга сазовор бўлди.\nПаралимпия ўйинларида шу кунгача Ўзбекистон спортчилари 4 та олтин, 3 та кумуш ва 2 та бронза, жами 9 та медални қўлга киритди. Умумжамоа ҳисобида Ўзбекистон 11-ўирнда бормоқда.\n24 августдан 5 сентябргача давом этадиган Паралимпия ўйинларида 162 давлатдан келган 4400 нафар атлетикачи спортнинг 22 тури бўйича беллашади.\nХалқаро мусобақада Ўзбекистонни 48 нафар спортчи тамсил этмоқда.


АНДИЖОН – “Пахтаобод туман ҳокимлиги ST даракчиси мактубига жавоб йўллади”\n25 феврал 2021, Тошкент вақти: 16:02\n“Сиздан Телеграм”да муштарийлардан бирининг “Таъмирдаги мактаб томи эски ёғоч билан ёпилмоқда” сарлавҳали хабари чоп этилган эди. Унда Андижон вилояти Пахтаобод тумани Маданият қишлоғидаги 28-мактаб таъмири сифатсиз бажарилаётани қайд этилган эди. Пахтаобод туман ҳокимлиги матбуот хизмати ушбу мактубга жавоб йўллади. Қуйида жавоб хати эътиборингизга ҳавола этилмоқда.\n“Таъмирлаш ишлари хабар муаллифининг “тирноқ остидан кир қидириш”га уринганини яққол кўрсатиб турибди. Ушбу мактабни замонавий ўқув масканига айлантириш учун вилоят ҳокими ташаббуси билан маҳаллий бюджет ҳисобидан маблағ ажратилиб, кенг кўламдаги қурилиш ишлари бошлаб юборилган. Айни пайтда асосий ўқув ҳамда бошланғич синфлар учун мўлжалланган биноларнинг том қисми янги ёғочлар билан ёпилмоқда. Шунингдек, спорт залида сифатли пардозлаш ишлари якунига етиш арафасида. Янги ўқув йилидан бошлаб ўқувчилар ушбу мажмуада спортнинг бир неча тури билан шуғулланиш имкониятига эга бўлади.\nЗамонавий қиёфа касб этаётган ўқув масканидаги бунёдкорлик ишлари нафақат Пахтаобод туман мутасаддилари, балки вилоят ҳокимлиги ва халқ таълими бошқармаси эътиборида ҳам турибди. Шундай экан, бу билим даргоҳида олиб борилаётган жорий таъмирлаш ишларида қурувчилар эски қурилиш материалларидан фойдаланилаётгани ҳақиқатдан буткул йироқ.\nДарвоқе, “Унда бу ёлғон хабарни тарқатишдан муаллифнинг муддаоси не эди?” деган табиий савол туғилади. Мактаб маъмуриятининг қайд этишича, нотўғри хабар тарқатган муаллиф билим даргоҳи билан девордармиён қўшни. У мактабда жорий таъмирлаш ишлари бошланиши биланоқ турли найранглар кўрсатиб, қурилишга халал бериб келмоқда. Унинг бирдан-бир мақсади – мактаб томонга уйидан дарча очиш. Хавфсизлик нуқтаи назаридан бу мутлақо мумкин эмас. Шу боис, мактаб маъмуриятидан қасд олиш мақсадида ҳақиқатга умуман зид хабар тарқатишга уринган.\nҲурматли хабар муаллифи, сизга шуни эслатиб ўтмоқчимизки, асосга эга бўлмаган, ёлғон маълумотларни бериш қонунга зид. Адолатни фақат ўз қаричингиз билан ўлчамасдан, қолаверса, адоватга тўла юрагингизни қора доғлардан тозалаб, теранроқ мушоҳада юритганингизда эди, эрта-индин фарзандингиз таълим оладиган маскандаги қурилиш ишларига бундай муносабат билдирмас эдингиз. Зеро, эртамиз умидлари саналган ёшларнинг ҳар томонлама комил инсон бўлиб етишишлари учун барча қулайликларга эга билим даргоҳини таъмирлашда ҳеч бир инсон ноҳалолликка йўл қўйишга ботина олмайди”.\n(Бу хабар Озодликка 6 август куни келган.)


ҚОЗОҒИСТОН – РОССИЯ: 200дан зиёд шартнома\nДавлат раҳбари Қозоғистон ва Россия XV минтақалараро ҳамкорлик форумида иштирок этди Туризмни ривожлантиришнинг янги ғоялари ҳамда тамойилларига бағишланган форумда икки эл минтақалари ҳамда вилоятлари раҳбарлари, соҳавий давлат органлари ва ишчи гуруҳ вакиллари иштирок этишди.\nҚозоғистон Президенти тадбир иштирокчилари олдида сўзга чиқиб, ушбу форум самарали давлатлараро майдон сифатида намоён қилинганини таъкидлади.– Форум ушбу давр ичида элларимиз ўзаро сиёсий-иқтисодий ҳамкорлигининг муҳим институтига айланди. Бу учрашув собиқ иттифоқ кенглигида намуна бўладиган формат сифатида танилди. Ўтган форумларда биз 200дан зиёд шартномалар имзоладик. Бу ҳужжатларнинг амалга оширилиши Қозоғистон ва Россия минтақаларинигина эмас, шунингдек, иқтисодиётнинг турли соҳаларини ривожлантиришга янги туртки беради, – деди Нурсултан Назарбаев.\nДавлат раҳбари Россия Федерациясининг Қозоғистон учун стратегик иттифоқдош ва савдо-иқтисодиёт соҳасидаги ишонч ҳамкори эканини таъкидлади.\n– Жорий йилги 8 ой ичида мамлакатларимиз ўртасидаги савдо айланмаси 11 миллиард доллардан ошди ва бу кўрсаткич йил сўнгигача 18 миллиард долларга етиши мумкин. Ўзаро савдо соҳасида қайта ишланган маҳсулотлар улуши ортиб, 82 фоизга етгани қувонарли ҳол, албатта. Россия Қозоғистон учун қайта ишланган маҳсулот экспорт қилинадиган катта бозор ҳисобланади, – деди ҚР Президенти.\nШунингдек, Давлат раҳбари нефть-газ, тоғ-кон металлургияси ва агросаноат мажмуаси, химия саноати ва иқтисодиётнинг бошқа соҳаларидаги сармоявий ҳамкорлик натижаларига тўхталди.\nНурсултан Назарбаев Қозоғистонда туристлар оқимини орттириш ҳамда 60 мингдан зиёд янги иш ўринларини очишга йўналтирилган туризмни ривожлантиришнинг беш йиллик давлат дастури тайёрланаётганини айтди.\n– Ҳамкорликнинг икки томонлама туризмни ривожлантириш каби муҳим йўналишига алоҳида тўхталгим келди. Россиядагидек Қозоғистонда ҳам сайёҳлар учун ҳордиқ чиқарадиган, томоша қиладиган кўп хушманзара жойлар бор.\nНурсултан Назарбаев форум иштирокчиларининг маърузалари ва фикр-мулоҳазаларини тинглаб, Россия Федерацияси Президентига икки эл Ҳукуматларига туристлар оқимини кўпайтириш учун мамлакатларимизнинг ҳудудларини бир-бири билан боғлайдиган автомобиль, темирйўл ва ҳаво йўллари инфратузилмаларини ривожлантириш тўғрисида қўшма ҳаракатлар режасини тайёрлашни топшириш кераклигини айтди.\nДавлат раҳбари сўзининг сўнггида “Астана” халқаро молия марказини ишга тушириш борасидаги бажарилган ишларнинг натижаларини айтиб, бизнес вакилларини шу марказнинг ва унинг базасида тузилган молия институтларининг ишида фаол ташаббус кўрсатишга чақирди.\nAkorda.kz, 2018-11-13, 12:29 197


ХМТ вакили Cotton Campaign коалициясининг Ўзбекистонга нисбатан пахта бойкотини асоссиз деб атади - Халқ сўзи\n16:32 15 Апрель 2019 Жамият\nУнинг бу ҳақдаги фикри “Ўзбекистон 24” телеканалида эфирга узатилган “Таҳлилнома” дастурида берилди.\n“Ўзбекистон мажбурий меҳнатни йўқ қилиш билан боғлиқ қийинчиликлар босқичини ортда қолдирди, кейинги босқич – барқарор иқтисодий ривожланиш. Энди диққат-эътиборни мажбурий меҳнат муаммосидан савдо-инвестициявий алоқаларни кенгайтириш ва Ўзбекистон фуқаролари бандлигини таъминлаш масаласи томон қаратиш керак. Ўзбекистон аграр секторини кенг миқёсда хусусийлаштириш ва механизациялаштириш жараёнлари шароитида Америка компанияларининг бунга жалб этилишининг кенгайииши Cotton Campaign халқаро коалицияси “пахта бойкоти” нақадар асоссиз эканлигини яна бир бор тасдиқлайди”, - дея таъкидлаган Кассиди. — Бинобарин, Ўзбекистонда мажбурий меҳнатни тўлиқ тўхтатиш бўйича олиб борилаётган чора-тадбирлар ҳақида янада фаол ахборот кампаниясини олиб бориш ва буларни халқаро бизнес жамоатчиликкача кенг етказиш муҳим аҳамият касб этади”.\nЭслатиб ўтамиз, шу йил февраль ойида Бош вазир ўринбосари Танзила Норбоева раҳбарлигидаги Ўзбекистон делегацияси ўзбек тўқимачилик маҳсулотларига нисбатан бойкот ташаббускори бўлган Cotton Campaign коалциясининг ҳар йиллик йиғилишида иштирок этганди.\nУчрашувда тўқимачилик ритейлерлари ва брендлари бойкот муддатсиз эмаслиги ва у ўзгаришлар ҳамда тузилмавий ислоҳотлар суръатлари сақланиб қолганда тўлиқ қайта кўриб чиқилиши мумкинлиги билдиришганди. Шу маънода коалиция вакиллари 2019 йилги пахта йиғим-терими мавсумида сезиларли ўсишга эришиш муҳим аҳамият касб этишига урғу беришди.\nУмуман олганда, Cotton Campaign коалицияси икки томонлама мулоқот конструктив тарзда кечганини эътироф этиб, очиқ мулоқот ва ўзаро самарали алоқалар келажакда ҳам давом этишига умид билдирди.\n“Муҳокамаларимиз сермазмун, конструктив ва ижобий кечди. Унда яқинда эришилган сезиларли ўсиш билан биргаликда ҳал қилиниши лозим бўлган муаммоларга ҳам тўхталиб ўтилди”, - деганди Cotton Campaign асосчиси Беннет Фриман ўшанда.\nМаълумот учун, Cotton Campaign халқаро ташкилот бўлиб, унинг асосий мақсади пахта ишлаб чиқаришда болалар ва мажбурий меҳнатни йўқ қилишга қаратилган. Унинг фаолияти шарофати билан Европа ҳамда АҚШдаги кўплаб етакчи брендлар, компаниялар болалар ва мажбурий меҳнат фактлари мавжуд бўлгани учун ўзбек пахтаси ҳамда тўқимачилик маҳсулотларини харид қилишдан воз кечганди.


Янги асар 11.06.2020 12:54\nЯНГИ АСАР: «Вабо – инсонлар учун бир синов»\nЎзбекистон мусулмонлари идораси раиси, муфтий Усмонхон Алимов ҳазратларининг бевосита ташаббуслари ва умумий таҳрирлари остида «Вабо – инсонлар учун бир синов» номли янги китоб нашрдан чиқди...\nАллоҳ таоло инсониятни иродали ва қатъиятли қилиб яратган. Одамзот ҳар қандай вазиятга кўникиши, ҳар турли бало-офат, ўлат ва мусибатни осонликча енгиб ўтиши мумкин. Илло, бунинг ҳам ўзига яраша шартлари бор. Аввало, табиийки, бу борада Аллоҳ таолонинг каломига, суюкли Пайғамбаримизнинг суннатларига, улуғларнинг ҳаётий тажрибаларига эргашилади. Энг муҳими, давлат жорий этган қатъий қоидаларга риоя қилиш шарт.\nХабарингиз бор, орадан беш ойдан зиёдроқ вақт ўтган эса-да, ҳануз бутун дунё коронавирус инфекциясига қарши кураш олиб боряпти. Қатъий чоралар қўлланиши туфайли бу бало бироз чекинган бўлса-да, бироқ карантин талаблари юмшатилиши билан бу офат яна дарров бўй кўрсата бошлаяпти.\nСўз исботи билан гўзал. Жорий йил 9 июнь, соат 23:00 ҳолатига кўра, дунё миқёсида ушбу инфекцияга чалинганлар сони 7 миллион 265 минг нафардан ошиб кетди. Ўлат 411 минг нафардан зиёд кишининг ёстиғини қуритди.\nМамлакатимизда эса 4520 киши ушбу касалликни юқтириб олган.\nСўнгги кунларда юртдошларимиз карантин қоидаларига риоя қилишда сусткашликка йўл қўйишаётгани оқибатида аҳоли орасидан ҳам касалланганлар аниқланяпти. Бу ташвишланарли ҳол, албатта. Юқорида келтирилган рақамлар шунчаки сонлар эмас, балки улар ортида қанчадан-қанча маъсум инсонларнинг, муштипар кексаларнинг, бегуноҳ гўдакларнинг тақдири бор.\nБутун дунё халқлари коронавирусга қарши вакцина ишлаб чиқиш учун бор куч-ғайратини, маблағини сафарбар қилаётган, тиббиёт ходимлари ҳафталаб, ойлаб лабораториялардан чиқмай, изланишлар олиб бораётган бир пайтда муфтий Усмонхон Алимов ҳазратлари бошчилигида Ўзбекистон мусулмонлари идораси томонидан, таъбир жоиз бўлса, коронавирусга қарши «маънавий вакцина» ишлаб чиқилди.\n...«Вабо – инсонлар учун бир синов» китоби шуниси билан аҳамиятлики, ундан ўқувчи «Коронавирус қандай касаллик?»; «Пандемия нима?»; «Вабо рўй берса, қандай йўл тутиш керак?»; «Тарихимиздаги даҳшатли ўлат қандай даф этилган?» каби саволларга ҳам диний, ҳам тиббий, ҳам замонавий жиҳатдан аниқ жавоблар олади.\nБир мавзуни ўз вақтида, батафсил, ҳар жиҳатдан очиб берган асар қўлма-қўл мутолаа қилинади, дейишади. Ҳақ гап. Ушбу асарнинг аҳамияти шундаки, унда Ўзбекистон мусулмонлари идораси Уламолар кенгашининг коронавирус (COVID-19) инфекция тарқалишининг олдини олиш бўйича Фатвоси ҳам ўрин олган. Буни бугунги шароитда ҳар бир мўмин-мусулмон киши ўқиб билиб олиши шарт.\nИссиқ жонни иситмасиз, ҳаётни ўлимсиз тасаввур қилиш қийин. Бундай вазият (коронавирус инфекция туфайли жорий этилган карантин)га илк марта дуч келяпмиз (бошқа дуч келмайлик, инша Аллоҳ). Бундай пайтда жаноза ва дафн маросимлари қандай ўтказилади? Мабодо, коронавирус инфекциясини юқтириб олган бемор вафот этса, у қандай дафн этилади?\nАлбатта, бундай саволлар бошига шундай иш тушган кишиларни ўйлантириши табиий. «Вабо – инсонлар учун бир синов» китобида ана шу ва бошқа муҳим саволларга жавоб топишингиз мумкин.\nШу билан бирга, ҳажга боришни, муқаддас заминни, Муҳаммад соллаллоҳу алайҳи ва салламнинг муборак масжидларини, Равзаи шарифни, мусулмонлар қибласи – Каъбатуллоҳни кўришни орзу қилмаган киши бўлмаса керак. Шундай экан, ҳар йилгидек, бу йил ҳам етти минг нафардан зиёд юртдошимиз Исломнинг бешинчи арконини адо этиш учун умр сафарига отланишадими?\nБу ҳақда «Тарихда юқумли касаллик ва бошқа сабаблар туфайли ҳаж бекор қилингани ҳақидаги» мавзуни ўқиб билиб олишингиз мумкин.\nХуллас, мутолаа муҳибларининг китоб жавонлари яна бир дурдона – «Вабо – инсонлар учун бир синов» китоби билан бойийдиган, қалблари янги асар билан нурафшон бўладиган бўлди. Аллоҳ таоло ушбу китобни хайрли қилсин.\nЎзбекистон мусулмонлари идораси матбуот котиби Муҳаммадайюбхон Ҳомидов тўплаган янги асар Ўзбекистон мусулмонлари идорасига қарашли янги очилган «Шамсуддинхон Бобохонов босмахонаси» масъулияти чекланган жамиятида чоп этилди.\nКитобга А.Хўжамов, Т.Низомов, Ж.Шодиев муҳаррирлик қилган.


Тошкентдаги гаражлар ўрнида кўп қаватли автотураргоҳлар қурилади – Газета.uz\nПойтахтдаги гаражлар ўрнида икки, уч ва олти қаватли автотураргоҳлар қуриш режалаштирилмоқда.\nLotinchada 15 апрель 2017, 18:06 Иқтисодиёт\nТошкентдаги автомобиль гаражлари ўрнида икки, уч ва олти қаватли автотураргоҳлар қуриш режалаштирилмоқда, деб хабар қилди пойтахт архитектори Саъдулла Мухторхўжаев шанба куни бўлиб ўтган брифингда. Шаҳар ҳокимининг бу ҳақдаги қарори лойиҳаси муҳокама учун интернетга жойлаштирилди.\nТошкент архитектори Саъдулла Мухторхўжаев.\nКенг кўламли «Замонавий маҳалла» дастурининг бир қисми ҳисобланган лойиҳа 2020 йил сўнгига қадар босқичма-босқич амалга оширилади. Автотураргоҳлар тадбиркорларнинг шахсий маблағлари ва банк кредитлари ҳисобидан бунёд этилади.\nКўп қаватли автотураргоҳлар қуришга имкон бўлмаган жойларда очиқ автотураргоҳлар қурилади. Кўп қаватлилардан фарқли равишда, уларнинг бепул бўлиши таклиф этилмоқда.\nАрхитекторнинг таъкидлашича, бугунги кунда шаҳардаги барча металл гаражлар майдони 25,63 га бўлиб, 8470 машина сиғимига тенг. 27,4 минг автомобилни сиғдирувчи яна 69,16 га майдон гараж хўжаликларига тегишли. Аксарият ҳолларда гаражлар жойлашган ҳудудлар ташландиқ кўринишга эга бўлиб, ёнғин ва жамоатчилик хавфсизлиги талабларига жавоб бермади, улар атрофида мунтазам равишда чиқиндилар тўпланади. Жуда кўп ҳолларда гаражлар тартибсиз ўрнатилган, кўпчилиги эса мақсадли фойдаланилмайди, айримларида эса одамлар истиқомат қилади.\n80 автомобилга мўлжалланган икки қаватли автотураргоҳ.\nТошкент шаҳар ИИБ маълумотларига кўра, жорий йил 1 март ҳолатига кўра пойтахтда 420,1 минг автомототранспорт воситаси ҳисобга олинган (2015 йил бошида 353,9 минг ёки қарийб 20 фоиз кам). Шахсий автомобиллар турар жо мавзеларининг катта қисмини эгаллаб, болалар ўйингоҳлари ва аҳоли дам олиши учун жой тобора қисқариб бормоқда.\n144 автомобилга мўлжалланган уч қаватли автотураргоҳ.\nОлти қаватли автотураргоҳ 480 автомобилга мўлжалланган.\nСаъдулла Мухторхўжаевнинг қўшимча қилишича, замонавий турар жой ва нотурар бинолар лойиҳаларида автомобиллар сақлаш учун улар ҳудудида ер ости тураргоҳлар қуриш кўзда тутилган.\n532 автомобилга мўлжалланган олти қаватли тураргоҳ.\nШаҳар ҳукумати тўй маросимлари ўтказиладиган жойлар ва йирик савдо марказлари (Тошкентда 142 та тўйхона ва 57 та супер ва гипермаркет мавжуд), бозорлар яқинида ҳам автотураргоҳлар қуриш масаласини кўриб чиқмоқда.\n«Газета.uz» 8 739\n16 апрель 2017, 00:12\nМустақиллик майдони ёнига хам зарур шунақа автотураргоҳ! Хозир ўша ерда ишлайдиганлар ва келган мехмонлар мошиналарини қаерга қўйишни билмасдан жуда қийналишади.


БИЛИМЛИ ВА СОҒЛОМ АВЛОД - Ўзбекистон овози газетаси\nбуюк ишларга қодир бўлади\n— Президентимизнинг мамлакат парламенти ва халқимизга Мурожаатномаси Янги Ўзбекистонда бошланган ва натижадорлиги муқаррар таъминланаётган ислоҳотлар сиёсати изчил стратегия асосига қурилганини яна бир бор тасдиқлади.\n2021 йил учун белгиланаётган дастурий мақсадлар мамлакат тараққиёти, халқимиз бахти-саодатига хизмат қилиши билан алоҳида қадр-қимматга эга.\nДавлатимиз раҳбари ўз Мурожаатида илм, фан ва аҳоли саломатлигини мустаҳкамлаш бўйича билдирган таклифлари ва ташаббусларини, халқимиз катта мамнуният билан кутиб олди. Жумладан, болаларни мактабгача таълимга жалб этиш 65 фоизга етказилиши, мамлакат бўйича янги йилда 2000 та мактабгача таълим ташкилотлари ташкил этилиши, 560 минг нафардан ортиқ олти ёшли болалар тизимли мактабга тайёрланиши, табиийки, илм-маърифатли авлод тарбияси билан шуғулланиш давлат сиёсати даражасига кўтарилганини англатади.\nМактаб таълимини тубдан ислоҳ этиш жараёнлари изчил давом этиши алоҳида таъкидланди. Бошқа туман ёки бошқа вилоятларга бориб ишловчи ўқитувчилар 50 ва 100 фоизли қўшимча маошлар билан рағбатлантирилиши, ўқувчиларни фикрлайдиган, креатив салоҳиятли қилиб тарбиялаш йўлида таълим стандартлари янгиланиши кўзда тутилмоқда. Албатта, бундай замонавий ёндашув туфайли фарзандларимиз мактаб партасидаёқ иқтидори чархланиб, рақобатбардош миллий кадрлар бўлиб етишади. Бу борада ҳалол хизмат қилган муаллимлар рағбатлантирилади, тоифа мезонлари ҳам кўриб чиқилади.\nМиллатимизга хос фазилатлардан бири – илмга, маърифатга ташналикдир. Пандемия шароитида ҳам олий таълим муассасаларига ўқишга кираман, деган ёшларимиз сони ҳар йилгидан кўп бўлди. Шу муносабат билан келгуси йилда ОТМларга грант миқдори 25 фоизга ортиши, қизлар учун ўқишга кириш имтиёзлари 2000 тага етказилиши, аъло баҳога ўқийдиган қизларга махсус стипендия ташкил этилиши белгиланмоқда.\n187 та техникумнинг турдош корхоналар билан алоқаси мустаҳкам йўлга қўйилади. Магистратура ва докторантура таҳсили учун хорижга борадиган ёшлар сони 5 бараварга кўпаяди. 30 та нуфузли ОТМга ўқув дастурлари, методологияни ишлаб чиқиш, қабул квотасини мустақил белгилаш ҳуқуқи берилади.\nСоғлиқни сақлаш соҳаси, айниқса, коронавирусга қарши кураш доимий диққат-эътиборда бўлиши, санитария- эпидемиология хизмати муассасалари моддий-техник базаси мустаҳкамланиши давлатимиз раҳбари томонидан алоҳида таъкидланди. Бирламчи тиббий хизматга устувор аҳамият қаратилиши, табиийки, бутун соғлиқни сақлаш тизими ривожига, оилавий шифокорлик йўсинидаги фаолият ҳамюртларимиз саломатлигига хизмат қилиши шубҳасиздир. Камқонликни 25 фоизга камайтириш, юрак қон-томир касалликларининг олдини олиш учун 35 та ҳудудий муассасалар очилиши ҳам соҳа ривожига сезиларли таъсир ўтказади, деб ўйлайман.\nМурожаатдаги асосий мақсадлардан бири — ёшларимизни билимли ва соғлом қилиб вояга етказиш. Билимли ва соғлом авлод буюк ишларга қодир бўлади.\nМурожаат, табиийки, депутатлар ва сенаторлар зиммасига ҳам масъулиятли вазифаларни қўймоқда. Биз энг аввало мазкур тарихий ҳужжатнинг мазмун ва моҳиятини сайловчиларимизга етказишимиз, ҳар бир юртдошимизда бу вазифалар ижросига дахлдорлик ҳиссини кучайтиришимиз талаб этилади.\nОлий Мажлис Сенати Фан, таълим ва соғлиқни сақлаш масалалари қўмитаси раисининг ўринбосари


Тошкентда милиция машинаси уч пиёдани босиб кетди\n13 апрел 2021, Тошкент вақти: 01:13\nЎзбек милицияси автомобили\n23 апрель куни кечқурун Тошкент шаҳрининг Чилонзор туманида милициянинг йўл-патрул хизмати машинаси уч кишидан иборат оилани босиб кетди. Автоҳалокат натижасида беш ёшли қизча ҳалок бўлди, икки киши оғир аҳволда касалхонага ётқизилди.\nФейсбукдаги “Тошкент ҳайдовчилари” гуруҳи тарқатган маълумотга кўра, 23 апрель куни кечқурун соат 9 лар атрофида Тошкент милициясининг йўл-патрул хизмати автомобили Чилонзор туманида 33 ёшли Дмитрий Курбатовни, унинг синглиси 25 ёшли Людмила Горбановани ва унинг беш ёшли қизи Кристинани босиб кетган.\nЧилонзор туманида уч кишидан иборат бир оилани милиция машинаси босиб кетганлиги ҳақида Ўзбекистон матбуоти жим турган бир пайтда, бу воқеа Фейсбукнинг “Тошкент ҳайдовчилари” гуруҳида кенг муҳокама қилинмоқда.\nВоқеа гувоҳларининг ёзишича, Кристина воқеа жойида ҳалок бўлган, ҳомиладор Людмиланинг аҳволи оғир, унинг ҳомиласи яшаб қолиши ҳақида шифокорлар ҳеч нарса дегани йўқ.\nМашинанинг асосий зарбаси Дмитрийга тўғри келгани учун у ҳаммадан кўп жароҳат олган. Касалхонада Дмитрийнинг бир буйраги ва талоғи олиб ташланган.\nВоқеага гувоҳ бўлган тошкентлик ҳайдовчилардан бирининг айтишича, фалокат йўлнинг ўртасида содир бўлган:\n“Йўл қоидасини милиция машинаси бузган. Жуда катта тезликда нотўғри обгон қилган ва одамларни уриб юборган”, деди ҳайдовчи.\nФейсбукдаги "Тошкент ҳайдовчилари" саҳифасидан олинган суратда воқеа жойи акс этган.\nТошкент шаҳар Йўл ҳаракати хавфсизлиги бошқармасининг ўзини таништирмаган мулозими шундай воқеа бўлганини Озодликка тасдиқлади:\n“Ҳа, биринчи текширувларга кўра милиция машинаси йўл ҳаракати қоидасини бузганлиги аниқланди. Лекин ҳали бир хулоса чиқаришга эрта. Бу иш бўйича барча текширувни прокуратура олиб бормоқда”, деди мулозим.\nФейсбукдаги “Тошкент ҳайдовчилари” гуруҳи тарқатган хабарга кўра, воқеа юз бергандан сўнг у жойга етиб келган одамлар йўл-патрул хизмати машинаси ҳайдовчисини ўртага олиб уришган. Лекин тез фурсатда етиб келган милиция ходимлари ҳайдовчини оломондан ажратиб олган.


Савдода пасайиш кузатилди\nАҚШнинг алоқа воситалари ишлаб чиқаришга ихтисослаштирилган “Apple” компанияси маҳсулотлари савдоси апрель — июнь ойларида 15 фоиз тушиб кетди.\nБу ҳақда “Reuters” ахборот агентлиги хабар тарқатди. Мисол учун, “айфон” қурилмалари келтирган даромад 27 фоиз камайган. Мазкур кўрсаткич, айниқса, унинг энг асосий бозори ҳисобланган Хитойда кескин пасайган.\nЭнг кучли автоулов\nГерманиянинг “Mercedes-Benz” компанияси келгуси йилда дунёдаги энг кучли дурагай енгил автомобиль яратишини маълум қилди.\n“Mercedes-AMG R50” номини олган мазкур автоулов қуввати 1300 от кучига, оғирлиги эса 1300 килограммга тенг бўлади. Унга 4 цилиндрли двигатель ўрнатилади.\nДунёдаги энг ихчам сафарбоп батарея омма эътиборига ҳавола этилди.\nОкеанортидаги “Kickstarter” брендига тегишли ушбу қувватлагичнинг номи “Zoose” бўлиб, оғирлиги 18 граммга тенг. Уни чўнтак ёки автомобиль калити тўпламига қўшиб, олиб юриш мумкин. Мазкур миниаккумулятор ярим соатда тўлиқ қувват олади.\nЯнги технология афзаллиги\nАвстриянинг “Austrian Plasser und Theurer” компанияси томонидан темир йўллар барпо этишда қўл келадиган инновацион қурилма ишлаб чиқарилди.\n“RU-800 S” номини олган мазкур механизм бир ўтишда эски рельсларни йиғиб олиб, уларнинг ўрнига янгисини ўрнатади. Унинг вазни 692 тонна, узунлиги қўшимча платформалари билан ҳисоблаганда, 800 метр, бир кунлик иш қуввати эса 2 километрга баробар.\nМутахассислар янги технологиянинг самарадорлиги, ҳақиқатан ҳам, юқори эканини таъкидлашмоқда.\nМазкур рукндаги бошқа мақолалар: « «Ўзбекистон Буюк Ипак йўлида порламоқда»\tСоф фойда кўрди »


Мавзулар: Буюк Бобилга асирликка олиб кетилганлар, Исо маъбаднинг девори устида васваса қилиниши | Тадқиқ сони.\nТИЛИДА ЎҚИШ аймара албан амхар ангол имо-ишора арабча арман батак (тоба) бенгала бикол болгар валяйта венгер вьетнам ган грек грузин гуарани гужарати дат ибанаг иврит игбо илоки инглиз индонез исланд исоко испан итальян йоруба каннада каталан кечуа (Боливия) кикамба кикуйю киньяруанда кирибати кирунди корейс курд курмонжи (Кавказ) курд курмонжи (кирилл ёзувида) латиш литва луганда луо майя македон макуа малагаси малайя малаялам маратҳ михе монгол немис неосоломоник непал нидерланд норвег озарбайжон озарбайжон (кирилл ёзувида) оромо осетин пангасинан панжоб папьяменто (Аруба) папьяменто (Кюрасао) поляк португал румин рус самар-лейте самоа санго сапотек (истмус) себуан сена серб серб (лотин ёзувида) сингал словак словен сранан-тонго суахили тагал тай тамил телугу тетум (Дили) тиграй тожик ток-писин тотор тувалу тумбука турк туркман украин урду фижи фин форс француз хилигайнон хинди хири-моту хитой (путунхуа, анъанавий) хитой (путунхуа, соддалаштирилган) хорват цоцил чех читонга (Малави) чичева чияо чуваш швед шитсва шона эстон япон ўзбекча қирғиз\nБу рамзий асирлик милодий 2 асрдан бошлаб 1919 йилгача давом этган. Нега ушбу тушунчага ўзгартириш киритилгани асосли, деб айта оламиз?\nБарча далиллар шуни кўрсатяптики, бу асирлик 1919 йилда ўз якунига етди ва ўша пайтдан бери мойланган масиҳийлар тикланган жамоатларга йиғилмоқда. Қуйидагилар устида мулоҳаза юритиб кўринг: 1914 йилда осмонда Худонинг Шоҳлиги ўрнатилди. Бундан кейинги йиллари Худонинг халқи синовдан ўтиб, тозаланган. * (Мал. 3:1–4) Сўнг, 1919 йилда Исо Худонинг покланган халқига «ризқ-рўзни вақтида» бериб туриш учун улар устидан «ишончли ва ақлли хизматкор»ни тайинлайди. (Мат. 24:45–47) Айнан ўша йили Худонинг халқи Худо уларга берган маънавий ўлкага қайтишни бошлади ва Буюк Бобилнинг рамзий асирлигидан озод бўлди. (Ваҳ. 18:4) Қизиқ, улар қачон асирликка олинганди?\nБир неча йиллар давомида адабиётларимизда ушбу асирлик 1918 йилда бошланиб, Аллоҳнинг халқи Буюк Бобил асирлигида бўлган қисқа бир муддатни ўз ичига олган, деб тушунтириларди. Масалан, «Қўриқчи минораси» 1992 йил 15 март сонида (рус) шундай дейилганди: «Худонинг қадимги халқи муайян муддатга асирликка олингани каби, Яҳованинг хизматчилари ҳам 1918 йилда қайсидир маънода Буюк Бобил тутқунлигига тушишганди». Бироқ қўшимча изланишлар ушбу асирлик 1918 йилдан анча олдин бошланганини кўрсатиб турибди.\nКелинг, ушбу тутқунлик ва Худонинг халқи озод бўлиши ҳақидаги башоратлардан бирини кўриб чиқайлик. Бу башорат Ҳизқиё 37:1–14 да ёзилган. Ҳизқиё пайғамбар ваҳийда суякларга тўла водийни кўради. Шунда Яҳова Ҳизқиёга ушбу суяклар «бутун Исроил халқи»ни тасвирлашини айтади. Тикланиш тўғрисидаги бу башорат катта миқёсда «Худонинг Исроили»да амалга ошиши керак эди. (Галат. 6:16; Ҳавор. 3:21) Кейин Ҳизқиё суяклар тирилиб, буюк бир оломонга айланганини кўради. Бу, Худонинг халқи 1919 йилда Буюк Бобил асирлигидан озод бўлганини тасвирловчи нақадар ёрқин мисолдир! Лекин бу ваҳийдан тутқунлик қанча вақт давом этгани борасида нимани билиб оляпмиз?\nБиринчидан, башоратда айтилганидек, суяклар «қуриб кетган эди». (Ҳиз. 37:2, 11) Бу дегани, ўша суяклар анча вақт олдин ўлганларга тегишли бўлган. Иккинчидан, башоратда тикланиш бирданига эмас, балки навбатма-навбат юз берган жараён сифатида тасвирланган. Аввал ғовур-ғувур бошланиб, «тарақ-туруқ овозлар» эшитилди ва «суяклар бирлаша бошлади». Кейин суяклар «паю мушаклар билан қопланди». Сўнг суяклар, пай ва мушаклар устиларига «тери тортилди». Охири, «шамол таналарнинг ичига кириб, одамларни тирилтирди» ва Яҳова уларни oна юртига олиб бориб, у ерда ўрнаштирди. Ҳа, буларнинг барчаси муайян вақтни талаб қилганди. (Ҳиз. 37:7–10, 14)\nҚадимги Исроил халқининг асирлиги узоқ вақт давом этган. У мил. авв. 740 йилда, ўн қабилали шимолий шоҳлик қулаб, кўплар тутқунликка олиб кетилганда бошланган. Кейин мил. авв. 607 йилда Қуддус вайрон қилинганди ва жанубий шоҳлигидаги одамлар ҳам қулликка олиб кетилганди. Ушбу асирлик даври мил. авв. 537 йилда, яҳудийларнинг қолган қисми маъбадни қайта қуриш ва Қуддусда ҳақ топинишни қайтадан тиклаш учун қайтганда тугаган.\nМуқаддас Ёзувлардаги бундай тафсилотлар Худонинг халқи 1918–1919 йилгача эмас, балки бундан анча кўпроқ вақт давомида Буюк Бобил тутқунлигида бўлганини кўрсатяпти. Исо ҳам узоқ давом этадиган бу давр ҳақида гапириб, сохта масиҳийларни тасвирлайдиган бегона ўтлар «Шоҳлик ўғиллари», яъни яхши уруғлар билан бирга ўсишади, деб айтганди. (Мат. 13:36–43) Бу ўсиш даврида муртадлар ҳақиқий масиҳийларга қараганда кўпайиб кетганди. Шунинг учун ҳам, масиҳийлар жамоати Буюк Бобил томонидан асирликка олинган, деб айта оламиз. Бу тутқунлик мил. 2 асрда бошланиб, охирги кунларда маънавий маъбаднинг тозаланишига қадар давом этган. (Ҳавор. 20:29, 30; 2 Салон. 2:3, 6; 1 Юҳан. 2:18, 19)\nУшбу юзлаб йиллар давомида руҳонийлар ҳатто давлат арбоблари устидан ҳокимиятга эга бўлишган ва одамларни ўзларининг назорати остида сақлашни исташган. Масалан, улар одамларга Муқаддас Китобга эга бўлишни ёки уни ҳаммага тушунарли тилда ўқишни тақиқлашган. Бундай қилганларнинг баъзиларини ҳатто оловда куйдиришган. Қолаверса, руҳонийлар ўзларининг таълимотларига қарши фикр билдирганларга ваҳшиёна муносабатда бўлишган ва ҳақиқат нурини тарқатиш йўлида қилинган ҳар қандай ўринишларга нуқта қўйишган.\nҲизқиё кўрган ваҳийдан, шунингдек, Худонинг халқи тирилиб, ёлғон диндан босқичма-босқич озод бўлганини билиб олдик. Қизиқ, бу жараён қачон ва қандай қилиб бошланган? Ваҳийда «тарақ-туруқ овозлар» ҳақида гап кетяпти. Бу, охирги кунлар келишидан бир неча юз йиллар олдин рўй берганди. Гарчи ёлғон дин таълимотлари кенг тарқалган бўлса ҳам, Худога содиқ одамларнинг айримлари ҳақ топиниш томонида бўлишга ҳаракат қилишган. Улардан баъзилари Муқаддас Китобни оддий халқ тилига таржима қилишга ҳаракат қилишган. Бошқалар эса Аллоҳнинг Каломидан билиб олган ҳақиқатларни одамларга хабарлаб юришган.\nКейин, тахминан 1870 йилда суяклар мушак ва тери билан қоплангандай бўлди. Негаки, ўшанда Чарлз Тейз Расселл биродаримиз ва унинг дўстлари Муқаддас Китобдан ҳақиқатни топиш ва Яҳовага хизмат қилиш учун жон куйдиришганди. «Сион қўриқчи минораси» ва бошқа адабиётлар самимий одамларга маънавий ҳақиқатларни билиб олишга кўмаклашганди. 1914 йилда чиққан «Яратилиш фотодрамаси» ва 1917 йилда чоп этилган «Очилган сир» китоби сингари маънавий асбоблар ҳам Худонинг халқига имонни мустаҳкамлашга ёрдам берганди. Натижада, 1919 йили Худонинг халқи гўёки тирилиб, ўзининг рамзий она юртида ўрнашгандай бўлди. Вақт ўтган сайин эса, бу қолган мойланганларга ер юзида яшашга умидвор бўлганлар қўшилиб, «буюк бир оломон»ни ташкил этишди. * (Ҳиз. 37:10; Закр. 8:20–23)\nУшбу далиллар шуни кўрсатяптики, Худонинг халқи мил. 2 асрда муртадлик тарқалган пайтда Буюк Бобилга асирликка олинганди. Бу давр қадимги исроилликлар тутқунликда ўтказган пайтга ўхшаш эди. Чунки бу давр мобайнида ҳам Яҳовага хизмат қилиш осон бўлмаган. Бироқ бугунги кунда ҳақиқат барчага ваъз қилиняпти. Ҳа, «донолар... яшнайдиган» ва «кўп одамлар тозаланиб, покланадиган» пайтда яшаётганимиздан қанчалар бахтлимиз! (Дон. 12:3, 10)\nҚисқасини айтганда, Исо чиндан ҳам маъбадда турган ёки буни фақат тасаввур қилган, деб аниқ айта олмаймиз. Вақти-вақти билан ушбу иккала нуқтаи назар ҳам адабиётларимизда ёритиб берилган.\nКелинг, дастлаб, Муқаддас Китобда бу ҳақда нима дейилганини кўриб чиқайлик. Ушбу воқеа ҳақида ҳаворий Матто илоҳий илҳом остида шундай сўзларни ёзиб қолдирган: «Кейин Иблис уни [Исони] муқаддас шаҳарга олиб бориб, маъбад атрофидаги деворнинг устига чиқарди», яъни маъбаднинг энг баланд жойига. (Мат. 4:5) Луқодаги таққос оятда эса бу воқеа ҳақида қуйидагича айтилган: «Сўнгра, Иблис уни Қуддусга олиб келиб, маъбад атрофидаги деворнинг устига чиқарди». (Луқо 4:9)\nИлгари адабиётларимизда Шайтон Исони васвасага солмоқчи бўлганида, уни том маънода маъбадга олиб бормаган бўлиши ҳам мумкин, деб таъкидланганди. Масалан, «Қўриқчи минораси»нинг 1961 йил 1 март сонида (инглиз) шундай тушунтирилганди: «Исонинг саҳрода васвасага солиниши ҳақидаги баёнотнинг ҳар бир тафсилотини ҳам том маънода тушуниш керак эмас. Албатта, “дунёнинг барча шоҳликлари ҳамда уларнинг улуғворлиги” кўринадиган тоғнинг ўзи йўқдир. Демак, бундан хулоса қилишимиз мумкинки, Шайтон шахсан ўзи Исони том маънода “муқаддас шаҳарга олиб бориб”, “маъбад атрофидаги деворнинг устига” чиқармаган. Устига-устак, буни қилишга ҳожат ҳам йўқ эди, нега деганда, шундоқ ҳам васваса ниҳоятда кучли бўлган». Бироқ «Қўриқчи минораси»нинг кейинги сонларида ёзилганидек, агар Исо Шайтоннинг таклифини қабул қилганида, ўзининг ҳаётига қасд қилган бўларди.\nБаъзиларнинг фикрича, Исо Леви қабиласидан бўлмагани учун маъбаднинг муқаддас хонаси устида туришга ҳаққи йўқ эди. Шунинг учун улар, Исо маъбаднинг устига «олиб кетилганини» тасаввур қилган, деб тахмин қилишган. Бу, бир неча асрлар олдин Ҳизқиё пайғамбар билан юз берган вазиятга ўхшайди. (Ҳиз. 8:3, 7–10; 11:1, 24; 37:1, 2)\nАммо агар бу васваса шунчаки тасаввур шаклида бўлган бўлса, унда қуйидаги саволлар юзага келиши мумкин:\nВасваса ростакаммиди ё хаёлийми?\nБошқа сафар Шайтон Исони васвасага солиб, тошларни нонга айлантиришни ва тиз чўкиб унга сажда қилишини сўрайди. Демак, Шайтон Исодан том маънодаги маъбаддан сакрашни сўраган, деб айтса бўлар экан-да?\nБошқа томондан, агар Исо том маънода маъбад атрофидаги деворнинг устида турган бўлса, бошқа саволлар келиб чиқяпти, масалан:\nИсо маъбаднинг муқаддас хонаси устида туриб Таврот қонунини бузганмиди?\nҚай йўсин Исо саҳрода бўла туриб, Қуддусга бориб қолган?\nКелинг, мазкур иккита саволга жавоб топишга ёрдам берадиган қўшимча маълумотни кўриб чиқайлик.\nПрофессор Д. А. Карсоннинг таъкидлашича, иккала баёнотда ҳам «маъбад», деб таржима қилинган юнонча «хиеро’н» сўзи «нафақат муқаддас хонага, балки бутун бинога тегишли бўлгани эҳтимолдан йироқ эмас». Демак, Исо муқаддас хонанинг устида турмаган ҳам бўлиши мумкин. Масалан, у маъбаднинг жануби-шарқидаги бурчакда тургандир. Ўша жойдан Қидрон сойлигининг тубигача бўлган масофа 40 ёки 50 қаватли бинонинг баландлигига тенг бўлган. Жануби-шарқдаги бу қурилма маъбаднинг энг баланд жойи бўлиб, унинг текис ва панжарали томи бор эди. Қадимги тарихчи Иосиф Флавийнинг таъкидлашича, агар инсон ўша ерда туриб, пастга қараса, баландликдан «боши айланиб қоларди». Гарчи Леви қабиласидан бўлмаса ҳам, Исо бу жойда туриши мумкин эди ва ҳеч ким бунга қарши бўлмасди.\nЛекин қандай қилиб Исо саҳрода бўлганида, маъбад устига чиқарилган бўлиши мумкин? Бу ҳақда аниқ маълумотга эга эмасмиз. Васвасалар ҳақидаги қисқача баёнотда Исо қанча вақт давомида васвасага солингани ва саҳронинг айнан қайси жойида бўлгани борасида ҳеч нарса айтилмаган. Гарчи Қуддусгача бўлган йўл узоқ вақтни талаб қилган бўлса ҳам, Исо у ерга яёв боргани эҳтимолдан йироқ эмас. Қолаверса, Муқаддас Китобдаги баёнотда Исо васваса қилинаётган пайтда саҳрода қолган, деб айтилмаган. У ерда шунчаки Исо Қуддусга олиб кетилди дейилган.\nИсога «дунёнинг барча шоҳликлари» кўрсатилган пайтда васвасага солингани ҳақида нима деса бўлади? Аёнки, у барча шоҳликларни том маънода кўра олмасди, чунки ҳамма шоҳликлар кўринадиган тоғнинг ўзи йўқ. Дунёнинг турли четларида туширилган расмларни кўрсатиш учун проектор ва монитордан қандай фойдаланилса, Шайтон ҳам шунга ўхшаш усул орқали бу шоҳликларни Исонинг тасаввурида гавдалантирган. Гарчи Шайтон тасаввурга келтириш усулини ишлатган бўлса ҳам, у Исодан унга хаёлан эмас, балки ростакамига «сажда қилишини» кутган. (Мат. 4:8, 9) Шу сабабли хулоса қилишимиз мумкинки, Шайтон Исони васвасага солаётган пайтда, уни ростакамига маъбаднинг деворидан сакрашга ундаб, у ўз ҳаётини хавф остига солишини хоҳлаган. Агар васваса фақатгина хаёлий бўлганида, шу қадар кучли бўлмасди!\nДемак, бошида айтилганидек, бу масалада муайян бир нуқтаи назарнинг тарафдори бўла олмаймиз. Балки Исо чиндан ҳам Қуддусга борган ва маъбад атрофидаги деворнинг устида тургандир. Лекин бир нарсага амин бўлишимиз мумкинки, Шайтон бу васвасалар орқали Исони бирон ёмон иш қилиб қўйишга ундамоқчи бўлган, Исо эса ҳар сафар унга қатъийлик ила қарши турган.\n^ 2- х.б. «Қўриқчи минораси» 2013 йил 15 июль 10–12- саҳ., 5–8, 12- х.б. қ.\n^ 1- х.б. Ҳизқиё 37:1–14 ҳамда Ваҳий 11:7–12 даги иккала баёнотда ҳам 1919 йилда юз берган воқеалар ҳақида гап кетяпти. Ҳизқиёнинг башоратидан Худонинг барча хизматчилари узоқ муддатли асирликдан кейин охир-оқибат ҳақ топинишга қайтишгани ҳақида билиб оляпмиз. Ваҳийдаги башоратда эса, Худонинг халқи орасида бошчиликни зиммасига олган мойланганларнинг кичкина гуруҳи тайинланиши ҳақида айтиляпти.\nЎқувчиларнинг саволлари — Март 2016


Телеграм мессенжери Ўзбекистонда ишламай қолди - UzNews.uz\nТелеграм мессенжери Ўзбекистонда ишламай қолди\nЎзбекистон ҳудудида 2018 йилнинг 29 март куни соат тахминан 13:00дан бошлаб Телеграм мессенжери ишламай қолди.\nХудди шундай ҳолат Россияда ҳам қайд этилган. Россиянинг қатор ОАВлари бу ҳақда маълумот тарқатишди.\nТелеграмнинг мобиль ҳамда веб кўриниши ҳам шунингдек, десктоплар учун қилингани ҳам ишламай қолгани айтилмоқда.\nTwitterнинг расман маълум қилишича, компанияда муаммолар борлигини аниқланган. Қайд этиш керакки, Телеграм Европа, Яқин Шарқ ҳамда МДҲ давлатлари фуқаролари томонидан фойдаланиб келинадиган ижтимоий тармоқдир.\nТелеграм компаниясининг расман маълум қилишича, бутун тармоқда муаммо бўлган ва яқин вақт оралиғида уланиш билан боғлиқ муаммолар бартараф этилади.\nОхирги маротаба шундай муаммо 2017 йилнинг 18 декабрь куни кузатилган эди.


Қозоғистон АҚШ билан ҳамкорликда ҳарбий шифокорларни тайёрлайди\n11:01 / 15.03.2017\nҚозоғистон мудофаа вазирлигининг ҳарбий тиббиёт марказида АҚШ ҳарбий тиббий мутахассислари иштирокида инструкторлар ва парамедиклар учун курс ташкил этиш режалаштирилган. Бу ҳақда республика мудофаа вазирлиги матбуот хизмат хабар қилмоқда.\nМаълумотларга кўра, Қозоғистон қуролли кучлари тиббий хизматининг бир гуруҳ офицерлари АҚШнинг Сан-Антонио шаҳридаги тиббий мутахассисларни тайёрлашга ихтисослашган 4та марказига ташриф буюрган. Сафар ҳарбий-тиббий мутахассислар тайёрлаш бўйича ахборот алмашинуви дастури доирасида амалга оширилган.\nМатбуот баённомасида таъқидланишича, бу каби ўқув курсларини ташкил этишдан мақсад жанг майдонида малакали биринчи тиббий ёрдамни кўрсата оладиган мутахассисларни тайёрлашдан иборатдир.


Ўзбекистон ХДП фракцияси аъзоларининг позицияси қандай?\n05.09.2019 Чоп этиш учун\nОлий Мажлис Қонунчилик палатасида Ўзбекистон Халқ демократик партияси фракциясининг навбатдаги йиғилиши бўлиб ўтди.\nУнда дастлаб Олий Мажлис Қонунчилик палатасида кўрилаётган янги таҳрирдаги “Таълим тўғрисида”ги Ўзбекистон Республикаси қонуни лойиҳаси муҳокама этилди.\nТаъкидланганидек, сўнгги йилларда мамлакатимизда малакали кадрларга бўлган эҳтиёжнинг кескин ортиши, барча соҳада халқаро ҳамкорликнинг кенгайши таълим тизимини тубдан такомиллаштириш ва таълимни халқаро ҳамжамият билан уйғунлашган ҳолда олиб боришга зарурият туғдирмоқда. Шундан келиб чиқиб, қонун лойиҳасига бир қатор янги моддалар киритилмоқда. Катта ёшдагилар таълими, махсус таълим, инклюзив таълим, якка тарибда педагогик фаолият билан шуғулланиш, давлат – хусусий шериклик, таълим соҳасига инвестицияларни киритиш, соҳада давлат назорати, таълим муассасаларининг ўзини ўзи баҳолаши, таълим иштирокчиларининг ҳуқуқлари, мажбуриятлари ва жавобгарлиги, таълим соҳасида экспериментал ва инновацион фаолият билан боғлиқ йўналишлар шулар жумласидандир.\nШунингдек, лойиҳада таълим олувчиларни таълим олиш ёки педагог кадрларни таълим фаолияти билан боғлиқ бўлмаган бошқа ишларга жалб этишнинг тақиқланиши ва бунда раҳбарларнинг жавобгарлиги белгиланмоқда. Таълим соҳасидаги давлат бошқарув органларининг ваколатлари, таълим муассасаларининг фаолияти эркинлиги кенгайтирилмоқда.\nЎзбекистон Халқ демократик партияси Сайловолди дастурида жисмоний имконияти чекланган фуқароларни қўллаб-қувватлаш, уларнинг ҳаёт сифатини яхшилаш масаласига алоҳида эътибор қаратилган. ЎзХДП фракцияси мазкур қонун лойиҳасига шундан келиб чиқиб бир қатор таклифларни илгари сурдилар. Муҳокамаларда ногиронлиги бўлган болаларнинг таълим олиши учун шароитларни кенгайтириш, уларни таълим муассасаларига ўқишга қабул қилиш квоталарини кўпайтириш кераклиги алоҳида таъкидланди.\nФракция аъзоларининг қайд этишича, Ўзбекистонда ногирон болалар таълим-тарбиядан тенг баҳраманд бўлиши учун шароитлар яратиш мақсадида инклюзив таълимни ривожлантириш кўзда тутилаяпти. Бу бевосита ушбу қонун лойиҳасига ҳам алоқадор масала бўлиб, унда ногиронлиги бўлган болалар учун инклюзив таълимни янада ривожлантириш бўйича тартиб-қоидалар белгиланиши мақсадга мувофиқлиги таъкидланди.\nЯна бир муҳим масала, ногиронлиги бор болаларни ривожланишнинг дастлабки босқичларида таълим олишга тенг имкониятлар яратиш бўйича қонунчиликдаги нормаларни мустаҳкамлаш лозимлиги қайд этилди. Масалан, уларнинг аксариятида ногиронликнинг енгил шакллари намоён бўлса-да, махсус таълим муассасалари ва коллежларда ўқишга мажбур бўлишмоқда. Махсус таълим муассасаларида эса, таълим сифати кутилгандек юқори бўлмаяпти. Жисмоний тўсиқлар ва мактабларда ногиронлиги бор болалар учун етарлича қулайликлар мавжуд бўлмагани туфайли улар одатда уйда таълим олишига тўғри келади.\nШу боис ҳам фракция аъзолари Ўзбекистонда ногиронлиги бор болаларнинг умумий таълим тизимида билим олиши учун инклюзив таълимни ривожлантириш кераклигини таъкидладилар. Бу айни пайтда партия электорати манфаатларига тўла мос келади.\nЎзбекистон ХДП фракцияси аъзолари ушбу лойиҳани янада такомиллаштириш, халқчил ва тўғридан-тўғри ишлайдиган қонун даражасига етказишга хизмат қиладиган бир қатор таклиф ва мулоҳазаларини билдирдилар.\nБундан ташқари, йиғилишда “Бола ҳуқуқлари кафолатларининг янада кучайтирилиши муносабати билан Ўзбекистон Республикасининг айрим қонун ҳужжатларига ўзгартиш ва кўшимчалар киритиш тўғрисида”ги қонун лойиҳаси ҳам атрофлича кўриб чиқилди.\nҚонун лойиҳаси билан Жиноят-процессуал кодексига зарур ўзгартиш ва қўшимчалар киритилмоқда. Унга кўра, гумон қилинувчи, айбланувчи ёки судланувчи иш юритилаётган даврда исталган вақтда ҳимоячидан воз кечишга ҳақлидир. Бундай воз кечишга фақат гумон қилинувчининг, айбланувчининг ёки судланувчининг ташаббуси билан ва ҳимоячининг ишда иштирок этишига суриштирувчи, терговчи ёки суд томонидан адвокат таклиф этиш орқали таъминланадиган реал имкониятлар мавжуд бўлгандагина йўл қўйилади. Бунда адвокат ўз ҳимояси остидаги шахс билан холи учрашганидан кейин ҳимоядан воз кечилганини тасдиқлайди.\nВояга етмаган гумон қилинувчи, айбланувчи, судланувчи ёки жабрланувчининг илтимосига кўра, қонунда белгиланган шахслар билан бир қаторда, унинг яқин қариндошларидан бири ёки ўзи ишонадиган бошқа шахс ишда қонуний вакил сифатида иштирок этишига йўл қўйилиши мумкин.\nВояга етмаганнинг қонуний вакили ўзи вакиллик қилаётган шахсга нисбатан ўтказиладиган барча процессуал ҳаракатларда қатнашади.\nҚонун лойиҳаси билан Ўзбекистон Республикасининг “Бола ҳуқуқларининг кафолатлари тўғрисида”ги қонунининг бир қатор моддалари тўлдирилмоқда. Унга кўра, давлат болага нисбатан эксплуатация ва зўравонликнинг барча шаклларини, шунингдек, улар содир этилишига сабаб бўлувчи омиллар ҳамда шарт-шароитларни аниқлаш ва бартараф этиш чораларини кўради. Давлат эксплуатация ва зўравонликка учраган болаларга зарур педагогик, психологик, тиббий, юридик ёрдам кўрсатиш чораларини кўради.\nШунингдек, Жиноят процессининг иштирокчиси ҳисобланган бола ҳуқуқларини ҳимоя қилиш кафолатлари ҳам мустаҳкамланмоқда. Ушбу моддага асосан, давлат судга қадар иш юритиш ва суд муҳокамасининг ҳамма босқичларида болаларнинг қонун ҳужжатларида белгиланган барча процессуал ҳуқуқларига риоя этиш ҳамда улар кафолатларини таъминлаш чораларини кўради. Болага ҳар қандай руҳий ёки жисмоний таъсир ўтказиш, уни кўрсатмалар бериш ёки айбини тан олишга мажбурлаш тақиқланади.\nСудга қадар иш юритиш ва суд муҳокамаси жараёнида болаларга нисбатан улар қонуний вакиллари иштирокисиз процессуал ҳаракатлар ўтказиш тақиқланади. Қонун ҳужжатларида назарда тутилган ҳолларда вояга етмаганга нисбатан процессуал ҳаракатлар унинг катта ёшдаги яқин қариндоши, педагог ёки бошқа вакили иштирокида ўтказилиши мумкин.\nБолалар жиноятчилиги тўғрисидаги ишлар бўйича судга қадар иш юритиш ва суд муҳокамасининг барча босқичларида ҳимоячи иштироки мажбурий ҳисобланади. Бола ва унинг қонуний вакилларининг ҳимоячидан воз кечиши ҳақиқий эмас, деб ҳисобланади.\nДепутатлар бола ҳуқуқлари кафолатларининг мустаҳкамланиши уларнинг ҳимоясини таъминлашга хизмат қилишини алоҳида таъкидладилар. Бу эса, ЎзХДП дастурий мақсадларига ҳамоҳангдир.\nДепутатлар кун тартибидаги қонун лойиҳаларини қизғин муҳокама этдилар. Партия электорати манфаатидан келиб чиқиб, ўз таклифларини баён қилдилар.\nЙиғилишда кўриб чиқилган барча қонун лойиҳалари бўйича фракция ўз позициясини белгилаб олди.\nКўришлар сони: 743


Охирги 50 йил ичида дунёда табиий офатлар сони беш бараварга кўпайди\n15:17 / 01.09.2021\n1970 йилдан буён 11 мингдан ортиқ турли табиий офатлар қайд этилган бўлиб, улар оқибатида 2 миллиондан ортиқ киши ҳалок бўлган ва 3,64 трлн иқтисодий зарар етган.\n1970 йилдан 2019 йилгача дунёда табиий офатлар сони беш бараварга ошди. Бу ҳақда Жаҳон метеорология ташкилоти маълум қилди.\nҚайд этилишича, 1970 йилдан буён 11 мингдан ортиқ табиий офатлар қайд этилган бўлиб, улар оқибатида 2 миллиондан ортиқ киши ҳалок бўлган ва 3,64 трлн иқтисодий зарар етган.\nЭнг кўп – 650 минг киши қурғоқчилик оқибатида ҳалок бўлган, довуллар 577 мингдан ортиқ инсоннинг ўлимига сабаб бўлган. Сув тошқинларидан 59 мингга яқин киши, жазирама иссиқ натижасида 56 минг киши ҳаётдан кўз юмган.\nШу билан бирга, аввалдан огоҳлантириш тизими туфайли табиий офатлар натижасида қурбон бўлганлар сони уч бараварга камайган. 1970-йилларда йилига 50 мингдан ортиқ киши ҳалок бўлган бўлса, 2010-йилларга келиб йилига 20 мингдан камроқ инсон табиий офатлар қурбонига айланган.\nБундан ташқари, табиий офатлар оқибатида етадиган иқтисодий зарар миқдори ўсган. 2010-2019 йилларда бундай зарар кунига 383 млн долларни ташкил этган. Бу 1970-йиллардагига нисбатан етти бараварга кўп (кунига 49 млн доллар).\nОхирги 50 йил давомида иқтисодий жиҳатдан энг ҳалокатли 10та табиий офат 2015 йилдан кейин юз берган. Уларнинг учтаси 2017 йилда содир бўлган: "Ҳарви" довули (97 млрд доллар зарар), "Мария" довули (70 млрд доллар) ва "Ирма" довули (60 млрд доллар).\n18:30 / 04.12.2019\n2018 йилда табиий офатлардан энг кўп зарар кўрган давлатлар маълум қилинди\nТабиий офатлар Тожикистонга ярим миллиард долларлик зарар етказди\n20:12 / 13.04.2017\nБўстонлиқ туманида содир бўлган ер кўчкиси 1 кишининг умрига зомин бўлди


Фаластин учун 30 миллиард: Дунё қарши чиқаётган «аср келишуви» ҳақида\n16:30 / 07.02.2020\nАҚШ президенти Дональд Трамп томонидан Исроил-Фаластин можароларини ҳал қилиш масаласида ишлаб чиқилган «аср келишуви» режаси нафақат фаластинликлар ва мамлакат президенти Маҳмуд Аббос, балки бошқа давлатлар, шунингдек Европа Иттифоқи давлатлари томонидан ҳам қораланди. Трамп «аср келишуви»да нимани илгари сурганди? Қуйида шу саволларга жавоб топишга ҳаракат қиламиз.\nФаластин ерларида икки давлат тузилиши\n1947 йил 29 ноябрда БМТ Бош ассамблеяси 181-резолюцияни қабул қилади. Унга кўра, Британия мустамлакаси бўлган Фаластин ҳудудида иккита мустақил давлат — Исроил ва Фаластин давлатини тузиш белгиланади. Шунингдек, Ал-Қудс алоҳида мақомга эга бўлади.\n1948 йилнинг 14 майида Исроил давлати тузилади ва у Фаластинга тегишли ҳудудни ҳам эгаллаб олади.\nБундан норози бўлган араб давлатлари (Миср, Сурия, Ливан, Иордания, Саудия, Ироқ ва Яман) 15 май куни Исроилга қарши уруш эълон қилади. Уруш бир йил давом этади ва дунёнинг ривожланган давлатларидан ҳарбий ҳамда молиявий кўмак олган Исроил устун келади ва БМТ аралашуви билан сулҳ тузилади.\nАлалоқибат, Исроил давлати яшаб қолади. Фаластинда эса давлат тузилмай қолади. Унга тегишли ҳудуднинг катта қисми Исроил таркибига ўтади, яна бир қисми Миср назоратида қолади.\n1960-йилларнинг ўрталарида мустақил Фаластин давлатини тузиш ҳаракати қайта бошланади. Бу йўлда Фаластинни озод қилиш ташкилоти тузилади. Шунингдек, 1967 йил 5-10 июнь кунлари араб давлатлари ва Исроил ўртасида «олти кунлик уруш» бўлиб ўтади. Урушда яна ҳар томонлама Ғарбнинг мададига суянган Исроил ғолиб чиқади.\n1967 йилнинг 22 ноябрида БМТ 242-резолюцияни қабул қилади. Унга кўра, Исроил босиб олган Фаластин ерларидан ўз қўшинларини олиб чиқиб кетиши лозим эди, аммо Исроил томони бу талабни бажармайди. БМТ резолюцияси қабул қилинишидан бироз аввал, 1967 йилнинг 1 сентябрида Судан пойтахти Хартумда араб давлатлари вакиллари йиғилиб Исроил давлатини тан олмаслик, у билан ҳеч қандай алоқа ўрнатмаслик ҳақида битим имзолайди.\n1990-йиллардан бошлаб вазият бироз ўзгаради, аввалига Миср, сўнг Иордания Исроил билан тинчлик битими тузади ва ўзаро алоқалар ўрнатилади.\nФаластин давлати тузилиши\n1988 йил 15 ноябрда Жазоирда қувғинда фаолият кўрсатган Фаластин Миллий Кенгашида (Фаластин парламенти) мустақил Фаластин давлатини тузиш ҳақида илк бор эълон қилинади. Қисқа вақт ичида дунёнинг 80дан ортиқ давлати Фаластин мустақиллигини тан олишини билдиради. Масалан, СССР 1988 йил 18 ноябрда ушбу давлат мустақиллигини тан олган. 1990 йилда икки томонлама дипломатик муносабатлар ўрнатилиб, Москвада Фаластин элчихонаси очилган. Ўша пайтда Фаластин ўзини мустақил давлат деб эълон қилгани билан, амалда бу давлат Исроил таркибида эди.\n1993 йил Фаластинни озод қилиш ташкилоти Исроилга қарши қуролли кураш олиб бормаслигини маълум қилади. 1994 йил Фаластин миллий маъмурияти тузилади. Бу Фаластинни мустақил қилиш учун илк қадам эди.\nФаластиннинг ЮНЕСКОга аъзо бўлиши ва БМТда кузатувчи мақомига эга бўлиши\n2011 йил 31 октябрда БМТнинг таълим, фан ва маданият масалалари бўлими бўлган ЮНЕСКО умумий овоз бериш йўли билан Фаластинни ўз аъзолигига қабул қилади. Бунга 107 давлат рози, 52 давлат бетараф, 14 давлат қарши бўлади. АҚШ, Исроил, Канада, Германия, Австралия, Швеция каби давлатлар қаршилар томонида эди.\nФаластиннинг ЮНЕСКОга аъзо қилиш масаласи кун тартибга чиққанда, АҚШ ва Исроил томони агар Фаластин ташкилот сафига қабул қилинса, улар ЮНЕСКОни молиялаштиришдан воз кечишини билдиради.\nЎшанда АҚШ ташкилот учун йилига 70 миллион доллар атрофида маблағ ажратар ва бу ташкилот харажатларининг тахминан 20 фоизи дегани эди.\nШу ўринда савол туғилади: Фаластин ЮНЕСКОга тўлақонли аъзо қилиб олинса, бундан АҚШ манфатларига қандай зарар етади?\nГап шундаки, ЮНЕСКО Исроилни Фаластиннинг бир қисмини босиб олган босқинчи давлат деб ҳисоблайди ва ҳозирги кунда Исроил назоратида бўлган Ал-Қудс шаҳрининг бир қисмини ҳам Фаластин ҳудуди деб билади. АҚШга ЮНЕСКОнинг мана шу позицияси ёқмайди ва ўзининг Яқин Шарқдаги энг асосий ҳамда яқин иттифоқчиси бўлган Исроилнинг тарафини олиб ЮНЕСКО билан келишмовчиликка боради.\nЎшанда, кўпчилик АҚШ ЮНЕСКОни молиялаштиришни тўхтатиши ортидан бу ташкилотда молиявий қийинчилик юз беришини ва ташкилот АҚШга ён беришини кутганди, аммо ЮНЕСКО ён беришни истамай агар АҚШ аъзолик бадалини тўламаса, уни ташкилот ишларида овоз бериш ҳуқуқидан маҳрум қилишини эълон қилади.\nАҚШ 2011 йилдан ЮНЕСКОга аъзолик бадалини тўлашни тўхтатди. ЮНЕСКО ҳам ўз сўзида туриб АҚШни овоз бериш ҳуқуқидан маҳрум қилди. Келишмовчилик шу даражага етди-ки, ЮНЕСКОнинг ўзига ён беришидан батамом умидини узган АҚШ 2017 йилда бу ташкилот сафидан чиқиши ҳақида қарор қабул қилади.\n2018 йил 31 декабрдан бошлаб АҚШ ЮНЕСКО аъзолигидан расман чиқиб шунчаки кузатуви мақомида қолди. Маълумот ўрнида: АҚШ 1984 йилда Рейган бошқаруви даврида ҳам ЮНЕСКОни «АҚШга қарши хатти-ҳаракатлар қилганлик»да айблаб, ташкилот сафидан чиққан ва 2003 йилда қайта аъзо бўлган эди.\n2012 йил БМТ Бош ассамблеясида Фаластинни ушбу ташкилотга кузатувчи сифатида қабул қилиш масаласи овозга қўйилади. Унда мутлақ кўпчилик Фаластиннинг БМТда кузатувчи мақомида бўлиши учун овоз беради. Шу тариқа, Фаластиннинг дунёдаги энг обрўли ташкилот сафида кузатувчи мақомида бўлса ҳам иштироки бошланади.\nНега «аср келишуви»?\nВоқеалар ривожига кўра, ЮНЕСКО Фаластинни ўз сафига қўшиб олиши, бундан норози бўлган АҚШнинг бу ташкилотни молиялаштиришни тўхтатиши Барак Обама президентлик қилган йилларга тўғри келади. Дональд Трамп президент бўлганидан сўнг АҚШ ЮНЕСКО аъзолигидан чиқиб кетади.\nАгар тарихга қарасак, 1988 йилда Фаластин парламенти «Фаластин давлати» тузилгани ҳақида эълон қилганидан сўнг, дунёдаги кўплаб давлатлар унинг мустақиллигини тан ола бошлади. 2013 йил 5 январда Фаластин президенти Маҳмуд Аббос Фаластин маъмурияти номини Фаластин давлати деб ўзгартириш ҳақида фармон эълон қилади.\nБугунги кунда дунёдаги 137та давлат Фаластин мустақиллигини тан олган. Фаластин мустақиллигини тан олмаган давлатларнинг аксариятини АҚШнинг Ғарбий Европадаги иттифоқдошлари, шунингдек, Япония, Австралия, Канада каби давлатлар ташкил этади.\nШунингдек, бирин-кетин дунёдаги аксарият халқаро ташкилотлар Фаластинни ўз сафига аъзо қила бошлади. Масалан, ФИФА Фаластинни 1998 йилдаёқ ўз сафига қабул қилганди. 2011 йилда ЮНЕСКО аъзолиги, 2012 йилда БМТда кузатувчи мақоми олиш Фаластин халқаро майдонда янада кенгроқ тан олинишига сабаб бўлади. Бунинг устига, ЮНЕСКОнинг Фаластинни деб АҚШ билан зиддиятга боргани ва ўз қарорида қатъий тургани ҳам Фаластиннинг фойдасига ишлади. Бу воқеалар яқин йилларда Фаластин БМТнинг доимий аъзоси бўлиш жараёнини ҳам тезлатиб юбориши мумкин.\nДональд Трамп маъмурияти Фаластин билан боғлиқ воқеаларни жиддийлик билан кузатиб келяпти. Балки шунинг учундир, Трамп келажакда Фаластин БМТга осонгина аъзо бўлиб кетиши мумкинлигини инобатга олиб, вазиятдан фойдаланиб қолиш учун «аср келишуви» режасини илгари сурди.\n«Аср келишуви»да Фаластинга нималар таклиф этилмоқда?\nТрамп ва Нетаняҳу. Вашингтон, 2020 йил 28 январь\nРежага кўра, Исроил, Фаластинни озод қилиш ташкилоти ва ҲАМАС ҳаракати «Янги Фаластин» деб номланадиган Фаластин давлати ташкил этилиши ҳақидаги келишувни имзолайди. Бу давлат ҳудуди бугун Исроил томонидан эгаллаб олиниб, яҳудийлар учун турар жой қурилган ерлардан ташқари, Иордан дарёсининг ғарбий қирғоғи ва Ғазо секторини ўз ичига олади.\nТрампнинг «аср келишуви»: Фаластинликлар армиядан воз кечиши ва ўзига бошқа пойтахт қуриши керак\nШунингдек, режага кўра, Ал-Қудс бўлинмайди ва «Янги Фаластин» ҳамда Исроилнинг умумий пойтахти мақомини олади. Шаҳарнинг араб аҳолиси Фаластин давлати фуқаролари бўлади. Уларга яҳудийларнинг уйларини, яҳудийларга эса араб уйларини сотиб олиш тақиқланади.\n«Янги Фаластин» Мисрдан Ғазо сектори яқинидаги ерларни ижарага олади. Бу ҳудудда аэропорт, фабрикалар, қишлоқ хўжалиги ишлари ва савдо учун ҳудудлар яратилади. Ижарага олинадиган ҳудудларнинг ўлчами ва нархини келишувни қўллаб-қувватловчи томонлар: АҚШ, Европа Иттифоқи ва Форс кўрфази давлатлари белгилайди. Бу давлатлар «Янги Фаластин»га миллий лойиҳалар учун 5 йил давомида 30 млрд доллар беради.\nЛойиҳага кўра, Фаластин давлатида армия бўлмайди, фақат полиция ходимларида енгил қуроллар бўлади. Келишув имзоланганидан сўнг, ҲАМАС ўз қуролларини топширади. Бир йил ичида Фаластинда сайловлар ўтказилади.\nБундан ташқари, Иордан дарёси водийси Исроилга тегишли бўлади. ҲАМАС ва Фаластинни озод қилиш ташкилоти таклифлардан воз кечгудек бўлса, АҚШ фаластинликларга молиявий ёрдамни блоклаб қўяди. Агар Фаластинни озод қилиш ташкилоти келишувга рози бўлса-ю, ҲАМАС рози бўлмаса, ҳаракат етакчилари жавобгарликка тортилади. АҚШ, шунингдек, Исроил ва ҲАМАС ўртасида ихтилофлар авж олса, Исроилни қўллаб-қувватлашга ваъда берган.\n«Аср келишуви»га қаршилар\nДональд Трамп ва унинг маъмурияти томонидан Фаластинга таклиф этилаётган «аср келишуви»нинг тафсилотлари оммага ошкор бўлганидан сўнг, дунёдаги кўплаб давлатлар ва уларнинг раҳбарлари бу келишувда таклиф этилган режаларга қарши чиқди.\nИслом ҳамкорлик ташкилоти, Араб давлатлари лигаси, Туркия президенти Ражаб Тоййиб Эрдўған, Эрон президенти Ҳасан Руҳоний, шунингдек яна кўплаб давлатлар раҳбарлари ва Европа Иттифоқи вакиллари унда илгари сурилаётган режаларни танқид қилиб чиқишди.\nУларнинг барчаси «аср келишуви»да Исроил манфатлари биринчи ўринга қўйилиб, Фаластин манфатлари мутлақо инобатга олинмаганини билдиришган.\nЖумладан, Европа Иттифоқининг ташқи ишлар ва хавфсизлик сиёсати бўйича олий вакили Жозеп Боррел шундай деб баёнот берди: «Биз АҚШнинг Иордан водийси ва ғарбий соҳилдаги бошқа ҳудудларнинг аннекцияси эҳтимоли тўғрисидаги баёнотларидан хавотирдамиз. Халқаро меъёрлар ва БМТ Хавфсизлик кенгаши резолюцияларига мувофиқ, ЕИ Исроилнинг 1967 йилдан кейин босиб олинган ҳудудлар устидан суверенитетини тан олмайди».\nФаластин Баҳрайндан элчисини чақиртириб олди\nФаластин БААдан ўз элчисини чақиртириб олди


Мавзу: "Huawei P20 Pro" - Terabayt.Uz\nМавзу: "Huawei P20 Pro"\nБуюртма Тошкент бўйича 12 иш соати, вилоят марказларига эса 2 иш кунида етиб боради! Қулай тўлов шакллари (нақд пул, терминал ва Payme тизими орқали электрон тўловлар) мавжуд, акцияни айтмайсизми...\nXiaomi провокациясига жавобан Huawei: «Биздан фақат ўзимизгина ўзиб кета оламиз!» деган эди. Навбатдаги флагмани унинг шу сўзлари ҳақиқат эканини исботлади!\niPhone XS Max камерасига DxOMark баҳо берди: «Яхши, лекин энг зўри барибир бошқа!»\nМутахассислар iPhone XS Max камерасининг автофокусини юксак баҳолашди. Аммо кенг кўламли суратда деталларнинг ўта аниқ чиқмаслигини, фоточақноқ ёрдамида туширилган расмлар зўр эмаслигини таъкидлашди.\nҲакамлар ҳайъати бу девайснинг дизайни, шиша қопламаси, сифатли дисплейи ҳамда уч модулли камерасини таъкидлаган.\nҚойилмақом Huawei P20 ва P20 Pro флагманларини расмий видеоларда томоша қилинг\nХитойлик смартфонсоз тўртта реклама ролигида Huawei P20 ва P20 Pro’нинг умумий устунликларини, шунингдек, камеранинг тенгсиз имкониятларини намойиш этган.\nБугун Европада йил смартфони аниқланди\nЕвропа аппарат таъминоти ассоциацияси "2018 йилнинг энг яхши смартфони" деган номинация ғолибини эълон қилди.\n10 май ҳолатида жаҳон миқёсида энг яхши сотилаётган ва илғор жиҳатларга эга деб ҳисобланган кўплаб флагманлар ва смартфонлар мавжуд. Биз уларнинг жиҳат ва нархларини ...\nP20 ва P20 Pro савдода рекорд ўрнатди\nP20 туркумининг янги моделлари тақдимотида Huawei бош директори компания 2018 йилда 15-20 миллион дона P20 флагманларидан сотишни режа қилаётганини айтган эди.\nApple'нинг iPhone X флагмани бу йил ҳам смартфон саноати учун "тош-тарози" вазифасини бажарадиган кўринади. Дизайни ва жиҳатларига кўра бу кучли смартфонни яқинда тақдим қилинган рақиби ...\nHuawei P20 Pro бу гал iPhone X'га ютқазди\n2017 йилнинг энг илғор смартфони бўлган Apple iPhone X модели бу йил тақдим қилинаётган янги флагманлар учун "тош-тарози" вазифасини ўтамоқда.\n"Уч кўзли" P20 Pro кутилганидан анча арзон сотилади\nШу йилнинг 27 мартида Huawei Парижда 3 та флагманини тақдим қилган эди. Huawei P20, P20 Pro ҳамда қимматбаҳо Mate RS саноқли кунлар ўтиб турли рейтингларда энг яхши смартфонлар дея эълон қилинди.\nHuawei P20 Pro ва iPhone X камералари "жанг қилишди"\nHuawei раҳбари Ричард Ю бир муддат илгари Mobile World Congress анжуманида Mate 20 Pro флагмани сурат олишда iPhone X'ни ортда қолдиришини айтганида кўпчилик бу фикрни истеҳзо билан қарши олган эди.\nHuawei P20 Pro: Энг яхши камерафонда сурат олиб кўришди\nБош камерасида 3 та сенсори мавжуд жаҳондаги илк смартфон бўлган Huawei P20 Pro ҳамда унинг қуйи талқини, бош камераси 2 сенсорли бўлган Huawei P20 моделларининг камерафон сифатидаги имкониятлари юқори баҳоланмоқда.


Ўзбекистон, 18 январ 2014\n16 октябр 2019, Тошкент вақти: 04:54\nшанба 18 январ 2014\n16 январь куни бутун Ўзбекистон бўйлаб Интернет фаолиятида жиддий узилишлар юзага чиқди. Эрталабдан ҳам компютер¸ ҳам мобил телефон орқали глобал тармоққа уланмоқчи бўлган ўзбекистонликлар¸ бунга муваффақ бўла олмадилар. Озодлик билан суҳбатда Интернет хизмати кўрсатувчилар¸ муаммонинг мамлакатдаги ягона монополист ҳисобланган Ўзбектелеком билан боғлиқ эканини айтишди.\nМарказий Осиëни исломий асосда бирлаштириш мумкинми?\n1991 йил Совет Иттифоқи тарқалганидан кейин бот–бот кўтарилган Марказий Осиëни бирлаштириш ташаббусларидан яна бири ўртага чиқди. "Тожикистон меҳнат муҳожирлари” ташкилоти раиси Каромат Шарипов бундай мазмундаги мактубни минтақанинг беш президентига йўллади.


Kutubxona - Anvar Obidjon. Shomurod hasibfurushning futbolga borgani (hajviya) / Kiril\nSiz shu sahifadasiz: Anvar Obidjon. Shomurod hasibfurushning futbolga borgani (hajviya) / Kiril\nАсар номи Шомурод ҳасибфурушнинг футболга боргани (ҳажвия)\nШомурод ҳасибфурушнинг футболга боргани (ҳажвия)\nБир тоғора ҳасибни кўтариб Шайхонтовурга чиқсам, кўчада одам танқис, ҳамма ўзини футболга урворибди. Харидорнинг кетидан қувиб менам стадионга кирдим. Кирдим-у, юрагим орқага тортди. Ёпирай! Ҳеч каснинг бошига тушгулик қилмасин-у, агар шунча одам тўйингга бостириб келса борми, узоғи билан икки минутда хонавайрон бўлмасанг, мана мен кафил.\nОломоннинг авзойи чатоқлигини кўриб, ҳасибни очишга юрагим бетламади. Хайриятки, бир барзангининг ёнида бўш жой қолган экан, тоғорани ўртага қўйиб ўша ерга ўтирдим. Биздан нима кетди, шу футболиниям бир кўрсак кўрибмиз-да, дедим.\nМайдонга қарасам, ярми сариқ, ярми қизил майка кийган бевош ўспиринлар қирқта сигир боқса бўладиган ажриқзорни бемалол тепалаб юришибди. Ҳой, кўзингга қара, дейдиган одам йўқ. Тўсатдан жаҳлим қўзиди: «Ҳў, халойиқ! Бу зараркунандалар ҳаммаёқни тепалаворди-ку! Савобгарчиликка биргалашиб ҳайдасак бўлмайдими?»– деб бақирдим. Ёнимдаги барзанги «сизга қайси бири ёқмаяпти ўзи, акахон», деб пичинг қилувди, «барини ҳайдаш керак – сариқларниям, қизилларниям», дедим. Шунда олдинги қатордаги бир дингқулоқ шартта менга ўгирилиб «сариқларга яна тил тегизсанг, кўзингни ўйволаман», деди. Касалмандлигини ҳисобга олиб, у билан гап талашиб ўтирмадим, ўзи боядан бери шу одамга жуда раҳмим кептурувди. Бечоранинг тутқаноғи бор шекилли, тўп сариқларга тегса, тиззасини ўйнатиб, елкасини учирди. Қизилларга тегса, калласи «қалтир-қалтир, қалтир-қалтир» титрай бошлайди денг.\nЁ тавба, шу ўйиннинг нимасини томоша қилишаркин? Тўпи бор ўйинчи югурса-ку бир нав, тўпи йўқлар нимага ҳакиллаб юрибди, шунга ҳайронман. Майсани топташганиям майли, кўпчиликнинг ичига шим киймай чиқишганиям майли, ҳеч бўлмаса, ўзидан каттани ҳурмат қилишни билмайди-я, бу ҳумпарлар. Қарангки, қора кийимли бир мўйсафид тили осилгудек бўлиб ҳали у ёққа чопади, ҳали бу ёққа чопади, қани энди ноинсоф ўспиринлар унга тўп беришса. Ҳатто, «мен бу томондаман, укажонлар», демоқчидек ҳуштак чалсаям парво қилишмайди денг. Буни кўриб яна зардам қайнади. Қўлимни оғзимга карнай қилиб: «Ҳў, тарбия кўрмаганлар! Отанг тенги одамга ҳурмат шуми?» – деб дўқ урдим. Ёнимдаги барзанги ниманидир кавшаб туриб, «вей, ака, алжирамасдан жим ўтиринг энди», деб кўзини олайтирди. Аҳвол шу-да, ҳақиқатни гапирсанг, дарров жиннига чиқаришади.\nТузи пастроқ гап айтиб барзангини сал музтар қилмоқчи бўптурувдим, каллам қўққисдан фойдалироқ томонга ишлаб кетди. Ие, тўхта-чи, Шомуродвой, дедим, бу ишкамба мабодо бизнинг фирмага қарашли ҳасибни чайнамаяптимикан, деб ўйладим. Тоғорага ёпилган сочиқ анча пастлаб қолганини кўрдим-у, шубҳам баттардан кучайди. У қарса-қурс чапак чалиб, «ур-ур, «Пахтакор!», «ур-ур, «Пахтакор!» деб ҳайқиришга тушганидан кейин ҳасибни егани аниқ сезилди-қолди. Ҳа, ҳасиб жуда кучли нарса. Барзангига қўшилиб, ҳасиб емаганларам бақира бошлашди. Шуниси қизиқки, улар қанча қаттиқ бақиришса, сариқ майкали ўйинчилар майсани шунча кўп тепалашди.\nТекин ейилган ҳасибларни ҳисоб-китоб қилволиш учун тоғорани бу томонга олиб барзангига яқинроқ сурилган пайтимда қизил майкали ўйинчилардан биттаси тўсатдан тўпни илиб қочди. Зинғиллаганича бориб, дарвозага шунақанги варанглатиб тепдики, ҳатто оёғидаги ботинкасиям учиб кетди. Тўп дарвозанинг у бурчагига, ботинка бу бурчагига кирди. Стадион ўти ўчган самовардек жимиб қолди. Олдимдаги дингқулоқ «Вой-э-эй!» деб кўкрагини чангаллаганича, шилқ этиб тиззамга йиқилди. Орқадаги боланинг лимонадини олиб, бетига сув пуркаганимни биламан, ҳалиги дингқулоқ бирдан уввос солиб, ўрнидан туриб кетди-ю, «кўзни единг, итвачча», деб бўкиришга тушди. Қарангки, шошилишда лимонадга қўшиб оғзимдаги носниям пуркаворибман. Хайриятки, дўхтирлар бор экан, уни мошинага босиб касалхонага опкетишди. Юрагинг пачава бўлгандан кейин, тўп уришни биладиган томонга ишқибозлик қилсанг ўласанми, деб ўйладим.\nАқлли одамнинг садағаси кетсанг арзийди. Тўп киритилгандан кейин қора кийимли мўйсафид ниҳоят ўспиринларни муросага келтириб, сариқларни бу томонга, қизилларни у томонга ажратиб ташлади. Тўғри-да, қайсидир донишманд майдонни илгаритдан теппа-тенг бўлиб берган экан, бировнинг томонида пишириб қўйибдими? Агар мақсад тўп киритиш бўлса, ўзингни тарафингдаям тап-тайёр дарвоза турибди, бошқаларникига уришинг шартми?\nМўйсафид шўрлик шунча уринди-ю, куйиб-пишганини барибир чиппакка чиқди. Ҳуштак чалиниши биланоқ, безори ўспиринлар ҳасибдаги гуруч билан қиймадек яна бир-бирига аралашиб кетишди.\nБир пайт баданимнинг қитиғи келгандек бўлди. Мундоқ қарасам, барзанги қўшнимнинг кўзи ўйинда-ю, қўли оёғимда ўрмалаб юрибди, тимирскиланиб ниманидир қидиряпти. Индамасам, қўлини чўнтагимга суқадиган чамаси бор. «Ҳў, акаси, ҳасиб бу томонда», дедим. Эндигина айбини бўйнига қўймоқчи бўлиб турувдим, тўс-тўпалон тағин авжга чиқди. Сариқ майкали ўйинчилар бу вақтда нариги дарвозани ўраб олишган экан. Улардан биттаси тўпни юқоридан қиялатиб тепган эди, бехосдан бошқасининг калласига тегиб, дарвозага кириб кетса бўладими. Стадионда қиёмат бошланди, қўрқиб тоғорамни қўлимга ушлаб олдим.\nШериклари тўп урган ўйинчининг ёнига келиб, калланг ёрилмадими дегандек бир-бир кўнгил сўраб кетишди. Боши лат еган у ёқда-ю, бу ёқдаги ишқибозлар унга ачинганидан «Ув-в!» деб юборишди. Кейин ўйинчининг калласи бутунлигини кўриб суюниб кетишди шекилли, бир-бирини янги келин-куёвдек «чўлп-чўлп» ўпа бошлашди. Барзанги қўшним мени қучоқлаб, даст кўтарган пайтда, кўргиликни қарангки, тоғорам қўлимдан бехос чиқиб кетди. Одамларнинг устидан бошма-бош сирғаниб бориб, пастроқда бир даранглади-ю, шу-шу қайтиб дараги бўлмади. Ҳе, ўша футболингни кароматидан ўргилай, деб йиғламсираганимча ташқарига юрдим. Дарвозадан чиқаётган чоғимда томошабинларнинг ҳайқириғи орасидан қадрдон тоғорамнинг товушиям эшитилгандек бўлди. Ишқибозларнинг: «Ур, ур, «Пахтакор!» – дейишига мослаб «даранг-даранг», «даранг-даранг» қилади-я жонивор.\nХуллас, ўшандан буён ҳасиб сотгани стадионга бормайдиган бўлдим, аммо-лекин мистоғорам нодонлик қилиб «Пахтакор»нинг ишқибозларига қўшилиб кетди. Ҳа, тоғорамнинг шўри қурсин-а, «Пахтакор» олий лигага чиққунча даранглайвериб, илма-тешик бўпкетмасайди.\n"http://www.kutubxona.com/wiki/index.php?title=Anvar_Obidjon._Shomurod_hasibfurushning_futbolga_borgani_(hajviya)_/_Kiril&oldid=2382" dan olindi


19:15 / 15.11.2017 1060 pdf Ўқиш режими + -\nБилмайдиган кимсалар: «Аллоҳ бизга гапирса эди ёки бирор мўъжиза келса эди», – дейишди. Худди шу каби, улардан олдингилар ҳам уларнинг гапига ўхшаш гап айтган эдилар. Қалблари ўхшаш бўлди. Батаҳқиқ, аниқ ишонувчи қавмларга оятларни баён қилганмиз. Бақара 118.\nОяти карима нозил бўлаётган даврда мушриклар шундай дейишган бўлса, улардан олдин яҳудийлар ҳам ўз пайғамбарларига шунга ўхшаш гапларни айтганлар. Жумладан, Мусо алайҳиссаломга «Аллоҳни кўзимизга кўрсат», – дейишган. Турли-туман мўъжизалар кўрсатишни талаб қилишган.\nАслини олганда эса Аллоҳ таоло илмли, инсофли, идрокли одам учун ҳар қадамда мўъжизаларини баён қилиб қўйган.\n09:05 / 14.11.2017 1159\n20:15 / 16.11.2017 1060\n1111 09:25 / 16.03.2018\n1003 16:30 / 12.12.2017\n1222 14:56 / 13.07.2017\n1122 16:06 / 14.08.2017


Боксчиларимиз ЖЧ олдидан Екатеринбургдаги ўқув-машғулот йиғинларида иштирок этишмоқда\n28 август, 2019, 14:02 429\nҲаттоки, жамоамиздаги 2-3 рақамли чарм қўлқоп усталари ҳам уларда қатнашишмоқда.\nХабарингиз бор, 8 сентябрь куни Россия Федерациясининг Екатеринбург шаҳрида бокс бўйича жаҳон чемпионати старт олади. Ушбу нуфузли мусобақада ўзбекистонлик чарм қўлқоп усталари ҳам совринли ўринлар учун кураш олиб боришади. Юртдошларимиз мусобақада совринли ўринлар учун энг асосий даъвогарлардан бири ҳисобланишади.\nЎзбекистон бокс федерацияси мусобақада муносиб иштирок этиш мақсадида, жаҳон чемпионатига тайёргарликнинг энг сўнгги босқичини айнан ЖЧ ўтказиладиган Екатеринбург шаҳрида ташкил этди. Бу ҳақда ташкилот матбуот хизмати хабар бериб ўтди.\nЎқув-машғулот йиғинларида нафақат жаҳон чемпионатида иштирок этувчи боксчиларимиз, балки терма жамоамиздаги 2-3 рақамли чарм қўлқоп усталари ҳам қатнашишмоқда.\nҚайд этиш лозимки, ҳозирда Марат Қурбонов бошчилигидаги терма жамоа мураббийларидан ташқари боксчиларимизнинг шахсий мураббийлари ҳам Екатеринбургда бўлиб туришибди.


Афтондил Эркинов. “Гар Навоийдин адо сўзини ўткарса...” ёки Адо Навоийдан устун бўлмоқчимиди? (2009) - www.ziyouz.uz\nБош саҳифа МатбуотҲозирги давр матбуотиАфтондил Эркинов. “Гар Навоийдин адо сўзини ўткарса…” ёки Адо Навоийдан устун бўлмоқчимиди? (2009)\nАфтондил Эркинов. “Гар Навоийдин адо сўзини ўткарса…” ёки Адо Навоийдан устун бўлмоқчимиди? (2009)\nЎзбек адабиётшунослигида ХIХ аср аввали Қўқон саройи адабий муҳитида ижод қилган Адонинг қуйидаги байти жуда машҳур:\nГар Навоийдин Адо сўзини ўткарса не тонг,\nШоҳ Умар афзалму ё Султон Ҳусайни Бойқаро.\n(Агар Адо сўзда (шеърда) Навоийдан ўзиб кетса нима қилибди,\n(Ахир) шоҳ Умархон зўрми ёки Султон Ҳусайн Бойқаро.)\nШу чоққача адабиёт тарихи китобларида мазкур байт Қўқондаги феодал сарой муҳити вакили Султохон тўра Адонинг мақтанчоқлиги, ўзини Алишер Навоийдан устун қўйиши сифатида баҳоланган. Навоийдек шоирдан Адонинг ўзини зўрроқ ҳисоблаб, Қўқон хони Умархонни (1810-1822) Ҳусайн Бойқародан кўра афзалроқ санаяпти, деган тарзда талқин қилинган. Мазкур ҳолат Навоийга нисбатан ҳурматсизлик ва беписандлик сифатида баҳоланган. Шаклан олиб қараганда шундай. Авваламбор шуни таъкидлаш керакки, мазкур байтни мусулмон Шарқи шеъриятида тарқалган фахрия усули, деб аташ мумкин. Унга кўра, ижодкор ўз шеърий маҳоратини кўрсатиш учун ўзини мақтайди (бугунги ибора билан айтганда, реклама қилади). Бундай ёзишувда Адо байтига қўйилган “айб” анча юмшайди. Лекин гап фақат фахрия усулида эмас. Кузатишлар адабиётга синфийлик мезонида ёндашиш хос бўлган совет замонида сарой-аристократ адабиёти намунаси сифатида таърифланган мазкур байтдан бошқа катта, маданий-сиёсий мақсад кузатилганлигини кўрсатаяпти.\nМазкур байт Умархон буйруғи билан 1821 йили тузилган, Қўқон сарой муҳитидаги 70дан ортиқ шоир шеърларини ўз ичига олган “Мажмуаи шоирон” тўпламида келтирилади. Ушбу мажмуада унинг тузувчиларидан бири Фазлийнинг қуйидаги фахрияси ҳам бор:\nМанам Фазлий номвар дар замон,\nНизомий аср худам дур сухан.\nБа гуфтор дорам зи Жомийнишон,\nБа ашъори туркий Навоий баён.\n(Мен замонанинг шуҳрат топган Фазлийсиман, Сўзда ўз асримнинг Низомийсиман, Шеърда Жомийдек шоирман, ўзбекча шеърлар ёзишда эса Навоийман.)\nДемак, ўзининг Шарқ адабиётининг классикларидан қолишмайдиган шоир эканлигини таъкидлаш, ўзбек шеъриятида Навоийдекман, ҳатто Низомийдекман ёки форсийча шеърда Жомийдекман дейиш Қўқон адабий муҳитида учраб турадиган ҳодиса бўлиб чиқаяпти. Бундай мисолларни “Мажмуаи шоирон”дан яна топиш мумкин. Хўш, нега шундай? Адо ёки Фазлийнинг Ҳусайн Бойқаро даври шоирларидан қолишмасликлари ҳақидаги таъкидлари тасодифми ёки муайян мақсадга қаратилган ҳаракат маҳсулими?\n2003 йили Париждаги Франция миллий кутубхонаси қўлёзмалар фондидан топилган бир баёз бундай саволлардан келиб чиқувчи жавобнинг топилишига йўл очиб берди. Мазкур баёз 1836 йили Умархоннинг ўғли — Қўқон хони Муҳаммадалихон (1822-1842) учун кўчирилган. Унда Хон тахаллуси билан шеърлар ёзган Муҳаммадалихоннинг иккита ғазали, Жомийнинг Ҳусайн Бойқарога ёзган қасидаси ва Қўқон саройидаги 70 шоирдан бири — Дабирнинг Муҳаммадалихонга бағишланган қасидаси келтирилган. Тўпламда тартиб бўйича аввалига Хон шеърлари, Жомий қасидаси ва Дабирнинг Муҳаммадалихонга ёзган қасидасининг берилиши тасодий эмас. Бу билан Дабир подшоҳини Ҳусайн Бойқарога, ўзини эса Жомийга ўхшатмоқчи. Жомийнинг ўз даври ҳукмдорига ёзган қасидаси ва у билан кетма-кет берилган Дабир қасидаси ҳам бунга билвосита ишора қилаяпти. Айни баёзни Дабирнинг ўзи тузган ва ўз қўли билан кўчирган. Яъни, моҳиятан, Дабир Адо ва Фазлий йўлидан бориб, ўзини Ҳирот муҳити шоиридек, деб баҳолаган. Шу ўринда академик Азиз Қаюмовнинг қуйидаги гаплари ёдга келади: “Умархон бошлиқ сарой шоирлари ХIХ аср биринчи чорагидаги Қўқон адабий муҳитини Ҳусайн Бойқаро ва Алишер Навоий яшаган даврдаги ХV аср Ҳирот адабий муҳитига монанд қилиб тасвирлар эдилар”. Яъни бу даврда Ҳусайн Бойқаро даврига Қўқон адабий муҳитини ўхшатишга интилиш мавжудлигидан келиб чиқиб, Қўқон саройи муҳити шоирлари ўзларини Навоию Жомийга ўхшатиб, ҳукмдорларни эса бир шоҳ — Ҳусайн Бойқаро каби эканлигини турли воситалар орқали таъкидламоқчи бўлганлар. Қўқон адабий муҳити Ҳиротдагисидан қолишмайди, демоқчи бўлганлар.\nШу ўринда Қўқон хонлигининг келиб чиқиши билан боғлиқ “Олтин бешик” афсонасини эслаш керак бўлади. Унга кўра, 1512 йили Бобур ўз хонадони билан душманлари таъқибидан қочиб, Мовароуннаҳрдан чиқиб кетаётганида, ичида ўғилларидан бири ётган бешикни ташлаб кетишга мажбур бўлади. Кейинчалик маҳаллий аҳоли бу болани топиб олиб, унинг кимнинг авлоди эканлигини билиб, ўзларига раҳбар қилиб тайинлашади. Болага Олтин бешик деб исм қўйиб, тарбиялаб катта қилишади ва ундан Қўқон хонлари авлоди тарқайди. Олтин бешик 1512 — 1545 йиллари яшаб ўтган, дейилади. Қўқон хонлигига 1710 йили минг уруғи асос солганлигини эсласак, темурийлардан кейинги салкам 200 йиллик бўшлиқ (дастлабки Қўқон хони Шоҳрухбий (1709-1721) давригача) “Олтин бешик” афсонаси ҳамда тарихан мавжуд бўлмаган ўнта ҳукмдор номи орқали тўлдирилади. Мана шундай афсона йўли билан Қўқон хонлигига асос солган минг уруғи ўз шажарасини темурийларга боғлайди. Шуниси қизиқки, “Олтин бешик” афсонаси ХIХ аср бошидан, яъни Умархон ҳукмронлиги даври Қўқон тарихчилари асарларидан бошлаб келтирилади.\nАфтидан, Умархон даврига келиб Қўқон хонлигида темурийларга боғланишни исботлаш, ифодалаш ва буни асослашга бўлган эҳтиёж кучайган кўринади. Чунки “Мажмуаи шоирон”нинг айни шу даврда тузилиши, унда марказий ўринни Умархонга қасидалар ва Умархон шеърларига эргашиб ёзилган ғазаллар эгаллаши, Адо, Фазлий ҳамда Дабирнинг Навоию Жомийга ўхшашга даъво қилиши, ниҳоят, Олтин бешик билан боғлиқ афсонанинг тарихий фаоллашуви айнан бир даврга — ХIХ асрнинг 10 — 30-йилларигача тўғри келаяпти. Айни ҳаракатлар ортида Қўқон хонлари ўзларини темурийлар билан фақат насл-насабда эмас, балки маданий даражада ҳам боғланишларини, масалан, Умархон даври Ҳусайн Бойқаро даврини эслатишини шеърий ижодкорлик орқали кўрсатмоқчи бўлаяптилар. Бу ҳаракат Қўқон хонлигида давлат маданий сиёсати даражасида ўз ифодасини топганлигини юқоридаги мисоллар кўрсатиб турибди.\nХуллас, Адо “адабсизлик” қилиб, ўзини Навоийдан устун қўймоқчи бўлмаган. Адо байти ХIХ аср аввали Қўқон хонлигидаги давлат ворисийлик (легитимацион) ва маданий сиёсатига мос бир мисол бўлиб чиқаяпти. Бинобарин, Адо Навоийдан устунликка интилмаган.\n«Ўзбекистон адабиёти ва санъати» газетасининг 2009 йил 6-сонидан олинди.\n← Аввалги Аввалги Комил Аваз. Ишқнинг турфа ранглари (2009)\nКейинги → Кейинги: Анбара Отамуродова. Отаниёзовнинг отаси — шоир, хаттот ва мударрис (2009)


Дунёдаги топ 10 енг баланд хайкаллар хакида кизикарли малумотлар - Tush tabiri\nГлавная » Dunyodagi\nДунёдаги топ 10 енг баланд хайкаллар хакида кизикарли малумотлар\nАвтор tushlartabiri На чтение 3 мин Просмотров 23 Опубликовано 07.02.2020\n1. Ушику Дайбуцу Будданинг бронза ҳайкали, Япония\n2. Гуанин Будда ҳайкали, Саня, Хитой.\n3. Хуангди ва Янди сариқ Хитой императорлари, Хитой.\n4.Она-Ватан ҳайкали, Киев, Украина.\n5. Пётр И ҳайкали, Москва, Россия\n6. Озодлик ҳайкали, Озодлик ороли, Ню-Ёрк, АҚСҲ.\n7. “Она-Ватан чорлайди!” ҳайкали, Волгоград, Россия.\n8. Будда Майтрея (Маитрея) ҳайкали, Лешан, Хитой.\n9. Бомиёндаги Будда ҳайкаллари, Афғонистон.\n10. Халоскор Исо-Масиҳ ҳайкали, Рио-де-Жанейро шаҳри, Бразилия.\nДунёда ҳар бир инсон кўргиси келган жуда кўп диққатга сазовор жойлар бор. Уларнинг ҳар бири ўзининг ноёблиги билан жуда ҳам еътиборни жалб қилади. Қуйида дунёдаги 10 нафар енг йирик ҳайкаллар тўғрисидаги маълумотлар йиғилган.\nЯпониянинг Ибараки префектурасидаги Ушикуда жойлашган Ушику Дайбуцу (Ушику Даибуцу) дунёдаги енг баланд ва Будданинг бронза ҳайкали. У 1995 йилга қурилган. 10 метр асоси билан 10 метр нилуфаргул шаклидаги платформасини ҳисобга олган ҳолда унинг умумий баландиги йер юзасидан 120 метрни ташкил қилади. Лифт зиёратчиларни йердан 85 метр баландликка, томоша майдончасига елтиб қўяди.\nСаня Хитой Халқ Республикасининг енг кичик бўлган Хайнан провинсиясида мамлакатнинг жанубий қирғоғи бўйида жойлашган. Саня шаҳридаги Саня-ситидан 7,5 километр узоқликда жойлашган Ялун Ван – маҳаллий маданият ва истироҳат боғи. Бубоғнинг енг диққатга сазовор жойи – баландлиги 108 метрга тенг Гуанин ҳайкалидир (Гуанйин). Ҳайкалнинг қурилиши 2005 йилда тугалланган ва ҳозирги пайтда дунёдаги енг баланд ҳайкаллардан бири бўлиб қолмоқда.\nБаландлиги 103 метрга тенг ҳайкал Хиойда жойлашган ва ўзида икки қадимий Хитой императорлари– Хуангди (Ҳуангди) билан Янди (Янди) нинг қиёфаларини акс еттиради.\nОна-Ватан ҳайкали Киевда Днепр дарёсининг баланд ўнг қирғоғида жойлашган.\nБу ҳайкал 1981йилда Ғалаба Куни – 9 майда Совет иттифоқининг ўша даврдаги раҳбари Леонид Брежнев томонидан очиб берилган.\nОна-Ватан ҳайкалининг баландлиги 62 метрга, тагкурсиси билан бирга умумий баландлиги —102 метрга тенг.\n“Она-Ватан чорлайди!” ҳайкали — Волгограддаги Мамай қўрғонида Сталинград жанги қаҳрамонлари ҳотирасига ўрнатилган ёдгорлик мажмуанинг басталовчи маркази ҳисобланади. Ҳайкалтарош Йевгений Викторович Вучетич билан мухандис Николай Василевич Никитин ҳамкорликда яратган иши. 1967 йилда қуриб битказилган, баландлиги 84 метрга тенг.\nБу ҳайкал Хитойнинг Сичуан провинсиясидаги Лешан шаҳридан шарқ томонда, уч дарёнинг туташган жойида жойлашган. Ҳайкал қурилиши 90 йил давом етган. Ҳайкалнинг баландлиги — 71 метр, бошининг баланлиги — деярли 15 метр, йелкасининг кенглиги —30 метр, қўл бармоқларининг узунлиги — 8 метр, оёқ бармоқларининг узунлиги — 1,6 метр, бурун узунлиги — 5,5 метрга тенг. У ЙУНЕСКОнинг Умумжаҳонмерос ёдгорлиги сифатида тан олинган.\nБудданинг икки нафар улкан ҳайкаллари (Буддҳа оф Бамян) — 55 ва 37 метрга тенг бўлган. Улар Кобулдан шимол тарафга 230 километр узоқлидаги марказий Афғонистонднинг Бомиён водийсидаги буддистлар монастирлари мажмуасига кирган еди. Бу ҳайкаллар дунё ҳамжамияти билан бошқа исломий мамлакатларнинг еътирозларига қарамай 2001 йилда уларни “мажусийларнинг бутлари, шунинг учун ҳам бу йерда уларга ўрин йўқ! Уларни тезроқ йўқотиб ташлаш керак” деб ҳисоблаган толиблар томонидан ваҳшиёна тарзда портлатиб юборилган.\nХалоскор Исо-Масиҳ ҳайкали (Чристтҳе Редеемер) – Исо-Масиҳнинг баландлиги 32 метрга тенг ва оғирлиги 1000 тонна бўлган улкан ҳайкали Рио-де-Жанейро шаҳри узра Корковадо (Cорcовадо) тоғининг 710 метр баландликдаги чўққисида жойлашган.“Ар деко” усулида яратилган бу ҳайкал христианликнинг кучли тимсоли бўлиши билан бир вақтнинг ўзида Рио-де-Жанейро шаҳри учун санамга айланиб қолган.\nДунёдаги енг акилли инсонлар хакида малумот\nДунёдаги енг акилли инсонлар хакида малумот Бир куни\nДунёдаги енг кизикарли фактлар хакида малумотлар туплами\nДунёдаги енг ғалати транспорт воситалари ҳақида қизиқарли малумотлар\nДунёдаги енг ғалати транспорт воситалари ҳақида қизиқарли\nДунёдаги енг киммат 10 та лимузин ҳақида кизикарли малумотлар\nДунёдаги енг киммат 10 та лимузин хакида кизикарли\nДунёдаги енг кучли, енг тезкор ва енг оғир самолёт ҳақидаги 10 та қизиқарли маълумот\nДунёдаги енг кучли, енг тезкор ва енг оғир самолёт\nДунёнинг енг ҳашаматли ва қиммат пойездлари\nДунёдаги енг киммат таом ва маҳсулотлар\nДунёдаги енг киммат таом ва маҳсулотлар Бир неча минг\nТОП 30 Дунёдаги енг гаройиб нарсалар хакида кизикарли малумотлар топлами\nТОП 30 Дунёдаги енг гаройиб нарсалар хакида кизикарли


Футзал бўйича Ўзбекистон терма жамоаси иккинчи назорат ўйинида Қатарни мағлуб этди\n15:15 / 10.12.2015\n9 декабрь куни футзал бўйича Ўзбекистон миллий терма жамоаси Доҳа шаҳрида Қатар терма жамоасига қарши иккинчи ўртоқлик учрашувини ўтказди.\n7 декабрь куни бўлиб ўтган илк баҳсда Хосе Мария Мендез бошчилигидаги Ўзбекистон терма жамоаси 4:5 ҳисобида ютқазиб қўйганди.\nИккинчи учрашувнинг биринчи бўлимида Ўзбекистон вакиллари мезбонлар дарвозасига жавобсиз иккита тўп киритишди. Дилшод Ирсалиев ва Константин Свиридов ўз ҳисобларига биттадан гол ёзиб қўйишди.\nТанаффусдан сўнг қатарликлар ҳисобни қисқартиришди. Ирсалиев дублга эришиб, яна икки тўп фарқини юзага келтирди. Баҳсдаги сўнгги голни мезбонлар уришди - 2:3. Шу тариқа Ўзбекистон иккинчи ўйинда Қатарни мағлуб этди.\nҚатар – Ўзбекистон 2:3\nГоллар: Дилшод Ирсалиев 2та, Константин Свиридов\nЎзбекистон (Биринчи бешлик): Рустам Умаров, Константин Свиридов, Фарҳод Абдумавлонов, Артур Юнусов, Дилшод Ирсалиев. Клим Тюгаев, Жавлон Аноров, Даврон Чориев, Дилшод Раҳматов, Андрей Шлема, Илҳом Ҳамроев, Нодир Элибоев, Феруз Фахриддинов, Жамолиддин Шарипов, Суннат Куралов, Даврон Абдураҳмонов.


Бу йил абитуриентларга алоҳида 8694 та грант асосида квота ажратилади — Sof.uz\n2020-2021 ўқув йили учун кириш имтиҳонларида имтиёзлар 7 тоифадаги ёшлар учун тақдим этилади.\nБош вазир ўринбосари Беҳзод Мусаев янги ўқув йилида имтиёзли шартларда давлат гранти асосида жами 8694та ўрин ажратилаётгани ҳақида маълум қилди. Таққослаш учун, ўтган йили бу кўрсаткич қарийб 5 мингта бўлган.\n2020-2021 ўқув йили учун кириш имтиҳонларида имтиёзлар қуйидаги 7 тоифа ёшлар учун тақдим этилади:\nНогиронлиги бўлган шахслар учун - 2799 ўрин;\nҲарбий қўмондонлик тавсияномаси бўлган шахслар - 1175 ўрин;\nҲарбийларнинг фарзандлари учун - 1175 ўрин;\nИчки ишлар органлари ходимларининг фарзандлари учун - 705 ўрин;\nМеҳрибонлик уйи тарбияланувчилари учун - 1400 ўрин;\nИжтимоий кам таъминланган тоифадаги хотин-қизлар учун - 940 ўрин;\nСўх туманида яшовчи битирувчилар - 500 ўрин.\nШунингдек, ҳарбий хизматчилар ва ички ишлар органлари ходимларининг фарзандлари учун бериладиган тавсияномалар бу йил ижодий ва касбий йўналиш учун ҳам амал қилади. Илгари бу тавсияномалар фақатгина тест асосидаги кириш имтиҳонлари учун амал қиларди.\nҚайд этилишича, бакалавриат таълим йўналиши бўйича ўқишга қабул кўрсаткичи 36 фоизга ошган.\n«Жорий йил бакалавриат таълим йўналишларига қабул 36 фоизга ошди. Ўтган йили 108 915та ўринга талабалар қабул қилинган бўлса, жорий йил умумий квота 148 144тага етказилди», деди Беҳзод Мусаев.\nабитуриент давлат грантлари қабул квотаси\n9.07 18:29 171 Илм-фан\n8.07 18:13 313 Илм-фан\n7.07 12:59 719 Илм-фан\n2.07 11:04 1070 Илм-фан


Наманган вилояти ҳокими "Namangan city" лойиҳасини бекор қилди (видео+фото) — Sof.uz\n28.09.2020 10:33 935 Ўзбекистон\nНаманган вилоятининг янги ҳокими Шавкатжон Абдураззоқов Наманган шаҳридаги Фурқат ва Гулистон маҳаллалари ўрнида қурилиши режалаштирилган янги шаҳар қарори бекор қилинганини маълум қилди. Бу ҳақда вилоят ҳокимлиги ахборот хизмати маълум қилди.\n«Нима қиламан бузиб, одамларни хавотирга қўйиб. Ундан кўра, ўша янги ерларда қурсам тезроқ битади, одамлар овора бўлмайди. Ё бузолмаймиз, ё асфальтини қилолмаймиз — бузиладиган маҳаллаларнинг — ё сув тортолмаймиз, ё одамларнинг ўзи битта уй қуриб, тўй қилолмайди. Шунинг учун мен қарор қабул қилдим, бу ҳақда раҳбарларнинг ҳаммасини огоҳлантирдим. Олдинги Namangan sity қарори бекор бўлади», — деди вилоят ҳокими.\nЯнги шаҳар қурилиши Наманган шаҳрига туманлардан қўшиб берилган ерларда амалга оширилиши билдирилди.\nШунингдек, Шавкатжон Абдураззақов Наманган шаҳрининг Марғилон кўчасидаги уйлар ҳам бузилмаслигини айтди.\nБу ҳақда Наманган шаҳридаги 50-умумтаълим мактабида маҳаллий аҳоли вакиллари билан учрашуви давомида маълум қилинди.\n—Уйларнинг бузилиши аҳоли учун ташвиш ва қийинчиликлар туғдириши бор гап. Наманган шаҳрига қўшни туманлар ҳисобидан 3800 гектар ер майдони қўшиб берилди. Биз янги қурилишларни шу ҳудудларда олиб борамиз. Марғилон кўчасида эса йўллар таъмирланиб, янги лотоклар ўрнатилиб, кўчаларнинг ёруғлиги таъминланади. Бундан фуқароларимиз ҳам четда турмаслиги керак. Улар хонадонлари ободлиги, кўркамлигини таъминлашлари, жиноятчиликни жиловлашда ҳиссаларини қўшишлари зарур, — деди Шавкатжон Абдураззоқов.\nЙиғилганлар вилоят раҳбарининг мазкур қарорини олқишлар билан қарши олди.\nснос Шавкатжон Абдураззоқов Namangan City\n3.10.2020 10:50 268 Ўзбекистон\n25.09.2020 15:28 685 Ўзбекистон\n8.09.2020 13:16 458 Ўзбекистон\n3.09.2020 18:21 462 Ўзбекистон


Сергей Лавров франциялик ҳамкасбининг ИШИДга қарши ер усти коалициясини яратиш таклифини қўллаб-қувватлади\n22:10 / 27.11.2015\nРоссия ташқи ишлар вазири Сергей Лавров Парижнинг Сурияда ИШИДга қарши курашувчи ва таркибига ҳукумат қўшинлари, муҳолифат ва курдлар кирган ер усти коалициясини яратиш таклифи Россия томонидан билдирилаётган ташаббусга мос келади, деб айтди. Бу ҳақда РИА “Новости” ахборот агентлиги маълум қилди.\n“Лоран Фабиус айтаётган таклифлар жумладан Владимир Путин БМТ Бош ассамблеясидаги нутқида тасдиқлаган бизнинг ташаббусимизга мос келади. Фақатгина бу масаланинг “Сурия озод армияси” борасидаги қисми бўйича бир фикрга келиб олиш керак”, деб айтди Лавров ўзининг суриялик ҳамкасби Волид Муаллим билан учрашув натижаларига кўра.\nЛавровнинг айтишича, курдлар ва Суриянинг қуролланган муҳолифати бошидан Москванинг ИШИДга қарши курашувчи фронтини яратиш ташаббусидан ўрин олган.\nЛавровнинг таъкидлашича, Москва жангариларга қарши курашда ватанпарвар муҳолифатнинг иштирок этишини қўллаб-қувватламоқда.